


Carrara je maleni grad na zapadnoj obali Italije, podno ulančenih 
Apenina. Tu se nalaze najbogatije naslage bijelog mramora na svi- 
jetu. Brda, koja sadrže kamenolome imaju osam kilometara duljine, 
a visine oko 780 metara. Čitav se ovaj ogromni kompleks od vrha 
do dna sastoji od bijelog mramora. 

Mramor je općenito varijacija kalcijskog karbonata, a pojavljuje 
se u različitim bojama. Tako se u Belgiji vadi kod Franchimonta 
crveni mramor, a kod Saint-Remya crni. 

Kararski mramor je izrazite bijele boje. Njegova odlična svojstva 
učiniše ga ubrzo omiljelim materijalom za arhitekturu i umjetničku 
skulpturu. Da izvade jedan mramorni sloj, radnici buše u stijeni 
niz rupa, označujući tako konture mase, koju treba izvaditi. Zatim 
se te rupe, koje se nalaze vrlo blizu jedna drugoj napune barutom. 
Eksplozija otcijepi označeni sloj mramora, koji se zbog lakšeg pre- 
nosa oteše u samom kamenolomu. Zatim se mramorne gromade od- 
vlače u pilane. 

Kararske pilane imaju za pogon bijelo ulje, to jest vodopade, 
kojih se energija iskorišćuje za dobivanje pogonske sile. 

Da se rastavi ogromni mramorni sloj u manje prizme, postavljene 
su na pravouglom okviru čelične oštrice, kojih razdaljina ovisi o 
veličini mramornih ploha, koje želimo dobiti. Zatim se okvir stavi 
u kretanje, a čelične oštrice malo po malo zadiru u otpornu masu 
mramornog sloja, koji se za vrijeme pilenja stalno škropi vodom 
pomiješanom sa vrlo sitnim praškom pješčanog kamena. Voda ima 
da ohladi ugrijane čelične oštrice, a pješčani prašak da im pojača 
prodornu snagu. 

Možemo lako predstaviti tvrdoću kararskog mramora, kad znamo, 
da za piljenje sloja debelog jedan metar treba 24 sata rada. 

Kararski kamenolomi daju godišnje oko 42 tisuće tona mramora. 

Razumljivo je, da Carrara ima mnoštvo mramornih spomenika i 
ukrasa. Veoma je glasovita njezina katedrala. U gradu postoji 
umjetnička škola, koja gaji naročit smisao za umjetni obrt i gradi- 
teljstvo. Iz Carrare se izvozi i neobrađeni mramor i gotova umjet- 
nička djela od bijelog mramora, koja krase mnoge svjetske muzeje. 

Crtica sa sela KAKAV OTAC - TAKAV SIN 


Ljetno sunce pali zemlju, a žito miriši kao po- 
gača. Podravska ravnica trepti u posljednjem 
grču rađanja. Prekriva je poput maglice sloj bjek 
kaste prašine, što se gubi daleko na horizontu 
među plavim vrbinjem. 

Nedjeljno je poslije podne. Svršila je večer- 
njica u župnoj crkvi, a svijet se razišao prema 
selima, što proviruju između drveća kao čudesno 
bijelo i crveno kameno cvijeće izraslo na grudima 
zemlje. Kao sjenke miču se uz njih ljudi, a ru- 
žične i plavetne ženske haljine bliješte na suncu 
kao rasute cvjetne latice. 

Cestom, što grije kao peć, ide četica od kojih 
osmero ljudi. Srednje su dobi, uglati i zbijeni i 
nekud teški kao i zemlja, na kojoj žive. Na licu 
nose vatreni odsjev sunca. Prije večernje pozvao 
ih župnik na dogovor o proširenju groblja i sada 

0 tom razgovaraju. Ispred njih sporo se kotr- 
ljaju kola natovarena drvima. Lijepe belgijske 
bedevije dostojanstveno koracaju, a bedra im se 
svileno prelijevaju. Podravac ne tjera ludo svoga 
konja. Čuva ga kao čeljade. Na tovaru čuči seljak 
kao hrastov panj. Ljudi ga dostignu, a kad ih on 
ugleda, spusti se na zemlju spretno kao mačak. 

»Falem Bog, ljudi!« 

»Na sve veke!« odzdrave seljaci ravnodušno, 
bez osmijeha, zadubeni u svoj razgovor. Jedan 
od njih malo zaostane. 

»Kaj ti, Filip, moraš baš vu svetek iti v šumu?« 

»Svetek ili petek, meni je se jeno, kum Andraš, 
kajti i jesti moram v svetek baš kak i v petek.« 

Filip malo nakesi svoje zdrave, žućkaste zube. 
Bio to seljak muževnih godina, umnih i oštrih 
očiju, kvrgava Čela i jakih vilica. Lice mu je no- 
silo biljeg sile i bune, dok je ono u seljaka, s ko- 
jim je razgovarao, bilo nadasve spokojno. Opa- 
ljeno i izbrazdano kao oranica, podsjećalo je na 
široku i plodnu zemlju, na kojoj je živio. Andraš 
je odgovorio slegnuvši ramenima: 

»A kaj će mi i život, ak mi bu svetek i petek 
jeno?« 

Međutim je Filipa nešto drugo zaokupilo. Gle- 
dao je za seljacima, koji su poodmakli pred 
njima. 

»Gde ste to bili, kum Andraš?« 

»Ha, bili smo na farofu. Moramo povekšati 
groble.« 

»Pak te komišije i stroški!« 

»Nekak, stroški. Brez njih ni nikaj. A groble 
trebamo povekšati, razmnožil se svet. Bar da nisu 
takva vremena! Mužu je šaka para žmehka.« 

Filip vikne na konje, koji su počeli brže ka- 
sati, jer su se približavali domu. Onda se smrk- 
nuto okrene Andrašu. 

»A gdo bu dal zemlu? Nek ju pop da, ima je 

1 onak preveć.« 

»I bu ju daruval, došla je već i dozvola, ali 
nas buju koštale komišije.« 

Filip ružno opsuje i sav se nakostriješi kao 
srditi bumbar. 


Andraš se nije ljutio, jer je obračunao sa tro- 
škovima oko groblja kao s nečim neizbježivim i 
sad je mirno razgledavao žitom i promišljao, za 
koliko bi ga dana mogao da kosi. 

Filip je kleo i pijuckao. 

»Prokleta gospoda, samo živiju na muževoj 
muki! Meni je se jeno, gde me zakopaju: na 
groblu ali za mojim plotom, i ako mi pop dojde 
bajati nad rakom, ali pak ne. Navek ja velim, 
pak tak i sad: Ni mi treba niti popa, niti groba!« 

Andraša se nije nimalo dojmila ova posljednja 
Filipova izjava, jer je navikao bio na nju i una- 
prijed je znao, da će je Filip izbaciti. Andraš je 
bio rođen pjesnik i sad se nesvijesno opajao mi- 
risom prezrela žita i svježe pokošene trave po 
međama. Gotovo je nježno gledao preko žutih 
i srebrnastih talasa i nije mogao odoljeti, a da 
ne kaže: 

»Žito bu cvelo i dišalo i rodilo, a nas ne bu. Mi 
burno spali kraj naših starcov i ne burno čuli, 
kak ptičeki popevaju vu grmlu kraj stezah.« 

Filip se tako začudio, da se u prvi mah nije ni 
razljutio, samo je zastao i cupnuo Andraša za 
rukav. 

»Kaj mi tu bajate, kum Andraš, kak da smo 
na karminah!« I prezrivo ljutito razmahne se 
rukama, pa se uzvere na kola i pritegne uzde. 
Konji su u lijepom kasu ušli u selo. 

* 

Cilik gusala i udaranje cimbala čulo se iz krč- 
me, kuće bijele i nalickane kao i njena gazda- 
rica, mlada krčmarica. 

Svirku u krčmi pratilo je ritmičko toptanje no- 
gu i pjevanje uz raspojasani čardaš: 



ISPRED NJIH SPORO SE KOTRLJAJU KOLA . 

»Komaj čekam da nedela dojde, 

Da mi dragi polek hiže pojde . . .« 

Bosonoga i musava djeca navirivala se u krčmu 
i otimala se o kolač, koji bi im dobacila koja 
razigrana plesačica. 

Filip se vozio kraj krčme, kad je iz nje poju- 
rio neki ovisok momak, a odmah za njim kao ka- 
men s praćke letio drugi. Oba crvena, razgaljena 
i gologlava. Onaj se prvi naglo zaustavio i okre- 
nuo, a u ruci mu zabljesnuo nož. Drugi bi na nj 
naletio, da ga nisu pograbili ljudi, koji su pušili 
i razgovarali pred krčmom. 

Filip je posivio kao zemlja. Prepoznao je u 
onome prvom momku svoga sina. 

»Štef!« zovne otac od tjeskobe zamrlim 
glasom. 

Sin ga pogleda. Preko čela iskočila mu modra 
žila. 

»Ah šta!« govorio je muklo i štokavštinom, jer 
se vratio iz vojništva. »Neka dođe, da mu pustim 
krvi!« i prokune mu majku. 

Jedna se lijepa žena pojavila na vratima. Zlatne 
se kovrčice spuštale iznad prestrašenih modrih 
očiju. 

»Štef! Dojdi! Tak se bojim!« zovnula je momka 
malo pjevuljavim glasom. 

Filip je bljesnuo očima kao strijelom i potje- 
rao konje. Prepoznao je lijepu Jelu, Amerikanku 
(ovako zove narod ženu, koja imade muža u 
Americi). Znao je, da mu sin na nju troši svu 
svoju zaradu, što je ima kao mlinarski pomoćnik. 
A katkad ukrade i njemu, ocu, koju deseticu, za- 
rađenu na trgovini drvima. Otac je ljubio novac 
strašću lakomca i što je više ljubio šarene stoti- 
njarke, to je jače bjesnio na sina. Srdžba je ta 
graničila s mržnjom. Otac i sin sličili su nesamo 
tjelesno nego i po duši. Oba silovita, jaka i stra- 
stvena, ali otac još ciničan, a sin razvratan, pa 
kad se sukobiše, kao da udari kremen o kremen. 

A uz njih je patila mati. Sitna, slaba ženčica, 
ispijenih očiju, koje bi pokrivala vjeđama, da 
sakrije muku svoje duše, kao kad sirotinja za- 
stire prozore, da prikrije od svijeta neimaštinu. 
Za strašnih kletvi, što su kao munje sijevale iz- 
među oca i sina, bojažljivo se i gotovo nečujno 
kretala po kući, sva uvijena i drhtava kao šiba na 
oluji i potajno se krstila svetom vodom. I dotešča 
joj toliko, te zaželi da nestane i nje i njenog 
čovjeka i njihova poroda. Pa opet, mati je, i 
boji se, što će to doprijeti do Gospoda — i one 
kletve i ova njezina žalba. 

Tako je i ove večeri došlo do obračunavanja 
između pijana sina i razbješnjela oca. Pograbili 
se kao zvjerovi, da su kosti škripale, i bio bi sin 
postao ocoubicom, da nijesu onako u hrvanju do- 
prli do komore i u času, kad se sin okrenuo da 
pograbi, čime bi udario oca, mati je otvorila 
vrata i gurnula sina u komoru, pa je zaključala. 
A onda se drhtava i bijela kao platno srozala na 
zemlju. Drugog je jutra hitro prolazila dvorištem 
da pomuze kravu. Žurila se, da izbjegne znaličnim 
pogledima susjeda. Ipak je opazi jedna žena kod 
studenca i vikne: 

»Hoj, kuma Kata, hoj!« 


Kata se nerado zaustavi i pogleda je nakoso. 

»No?« 

»Kaj je to bilo snoćka pri vas? Ni vas strah, 
da vas bu strela Božja se skup pomorila?!« 

Kata se šutke okrene da pođe, ali se naglo 
povrati korak, dva i žalosno pogleda susjedu. 

»Vufam se, kuma, da je Gospodin Bog milo- 
stivneši od ljudih.« 

I prekrila je oči vjeđama kao bijelim zasto- 
rima, a dušu je svoju otvorila Božjemu milosrđu. 

* 

Nabujala Drava valja mutne valove kao krdo 
razdražene i gladne nemani; koje hita nekud za 
plijenom i sopti, tutnji, prepuno potmule pri- 
jetnje i propasti. Snažnim bokovima srdito za- 
dire o obalu i otkida živu zemlju punu jesenjih 
plodova. Iz razjapljena ždrijela riga vodu na 
mladu šumu, ona se pjeneći razlijeva oko sta- 
bala i preplavljuje polja sa nedozrelim kuku- 
ruzom. 

Međumurska se obala vuče kao tanka crta na 
horizontu, a drveće viri iz vode nalik na čupave 
grmiće. Na talasima drhće plameni odraz jesen- 
skog blagog sunca, a srebrni ribići klikću i stre- 
lovito se bacaju na valove. 

Strašna je nabujala voda, pa ipak se našlo 
ljudi, koji prelaze čamcem na međumursku obalu. 
Oni tvrde, da voda nije više tako opasna, jer ne 
nosi balvane, drveće i bešere kao u prve dane, 
usto je i u opadanju. 

Ljudi prirediše tovar drva na čamac. Bio je to 
Filip sa sinom Štefom. Pomagala im tri mlinara. 
Sam čamac s tovarom vukli su na debelom užetu 
kojih pedeset koraka uza samu obalu, suprotnim 
smjerom vode. U zgodnom času skočio je otac 
sa sinom u čamac jedan uz kljun, a drugi straga, 
nato ljudi vješto odriješiše kao struna napeto 
uže, i čamac pojuri strelovito na valovima. 

»Ne bu dobro,« reče jedan od mlinara. »Makar 
nema brodara nad kumom Filipom, a i sin mu 
je majstor, ali voda je još opasna. Čun je do 
ruba vu vodi i nek dojde na najmanji kakov 
podvodni trček — mam su gotovi.« 

»Ja ne bi išel na tu vodu, dometne drugi. Moji 
babica su govorili, da se grehota igrati svojim 
životom.« 

»Tiho ljudi, posluhnite malo!« vikne mlinar, 
koji je dosad šutio. 

»Posvadil se stari sa sinom.« 

Doista strašne su kletve iz čamca letjele preko 
vode do mlinara. 

»Već su se svadili tu na obali. Stari je prekli- 
njal sina, da ni dobro složil terh na čun,« reče 
jedan od mlinara. 

Na to zašutješe. Nijemo su gledali za čamcem 
i s tihom jezom slušali bogohulne psovke. Otac 
je proklinjao sina, a sin oca. 

A onda najednom, kao da se praćaknula ogro- 
mna riba, čamac se prevrnuo i nestao u valovima. 
Samo je još krik dopro do one trojice na obali. 

I nikad ne nađoše lešine seljaka Filipa i nje- 
gova sina Štefa. Vodene se biljke ljuljaju iznad 
njihovih ostataka. MARIJA HERVAČIĆ 

Iz putopisa po Siciliji 


OČI SVETE LUCIJE 


Među rijetkim prvim sjećanjima, koja su mi 
ostala iz najranijeg doba đjetinstva, ima i jedna 
o svetoj Luciji. Bila mi je tek godina. Koncem 
studenoga one godine izgubio sam majku. Da 
bar mi djeca budemo malo istrgnuti iz one tužne 
pustoši, koja je nastala u roditeljskoj kući smrću 
majčinom, odvedoše nas djed i baka k sebi u 
drugo selo. Ne znam, dokle smo tu ostali, samo 
mi je ostalo u pameti, kako smo ondje proveli 
predvečerje uoči dana sv. Lucije. Odrasliji su nas 
plašili tom Sveticom, jer da ona to veče obilazi 
selom i kupi zlu djecu. 

»Odnijet će te Lucija!« svaki čas se čula pri- 
jetnja, čim bi se koje od nas djece (a bilo nas je 
šestero u kući) malo življe oglasilo. A mi smo 
šćućurivši se, gdje je koje znalo, samo zurili u 
vrata očekujući, ne će li se, kad se otvore, poja- 
viti ona, kojom su nam natjerali toliko straha u 
djetinje duše. I kad sam već ležao u djedovoj 
sobici, prestrašen mi se pogled krao k nezastrtom 
prozorčiću, kroz koji je mrka zimska tama gle- 
dala tako sablasnim očima te izazivala u uzne- 
mirenoj djetinjoj mašti najfantastičnije prikaze. 

Nije dakle čudo, da je otada ime sv. Lucije, 
kadgod bih ga bio čuo, izazivalo u mojoj duši 
neko nevoljko raspoloženje, koje mi nije posve 
nestalo iz duše ni onda, kad sam u gimnazijskim 
godinama tu sirakušku Sveticu upoznao po njenu 
životopisu. Neki nesimpatični prizvuk ostao mi je 
u njenu imenu, te sam i na svim osobama, koje 
sam bilo kada u životu sretao s tim imenom, 
otkrivao tu predrasudnu nesimpatičnost. 

Nisam zato pravo mogao pojmiti, kako to, da 
je u našem Primorju i Dalmaciji to ime tako 
popularno i rašireno. Tek kad mi je jedan prija- 
telj Dalmatinac pripovijedao, kako je u nekim 
krajevima Dalmacije dan sv. Lucije neke vrste 
dječji blagdan kao kod nas dan sv. Nikole, sta- 
doh shvaćati: sve zavisi o tom, kako se što uci- 
jepi u djetinju dušu, pa mnoga stvar prati čovjeka 
kroz čitav život onako, kakav je tko kao dijete 
o njoj primio prvi dojam. 

U Skandinaviji, koja svojim štovanjem sv. Lu- 
cije dostiže i samu Italiju — počevši od Svetičina 
rodnoga grada Sirakuze na Siciliji pa sve do Ve- 
necije, gdje počiva njeno tijelo — svaki od naj- 
mlađih svojih dana čuva svijetlu uspomenu na tu 
Sveticu iz prvoga doba kršćanstva. U Švedskoj 
mlade djevojke obučene u bijelu odjeću s vijen- 
cem na glavi obilaze 13. prosinca u rano jutro od 
kuće do kuće, bude uspavane ukućane i daju im 
piti svježeg napitka iz mjedenoga vrča. Slavna 
švedska spisateljica Selma Lagerlofova veli, da 
iz svoga đjetinstva nije sačuvala spomen na 
ljepši lik, nego kad bi se toga dana otvorila 
vrata, na koja bi ušla takva »sveta Lucija« . . . 
U Stockholmu biraju k tome danu najljepšu 
djevojku za »sv. Luciju« te godine, pa ona onda 
u rano jutro u sjajnoj nošnji iz bijele svile i sa 
zlatnom krunom, u kojoj gori sedam svjetala, 
među ostalim polazi i k onima, koji su dan prije 
nagrađeni Nobelovom nagradom (Nobelova se 


nagrada dijeli svečanim načinom svake godine v 
uoči blagdana sv. Lucije), te im ponudi kave 
s »Lucijinim kolačem« najavljujući im pobjedu 
svijetla nad tamom i želeći im mnogo uspjeha 
u daljnjem njihovu radu. 

Sigurno je ta tolika skandinavska popularnost 
sv. Lucije bila jedan od poticaja, koji su doma- 
mili i Selmu Lagerlofovu na Siciliju u rodni grad 
te Svetice. Njoj u čast napisala je zatim jednu 
od najljepših svojih legenda, koja me se, kad sam 
je prvi put čitao, tako dojmila, te sam je i za 
svog boravka u Sirakuzi, kad sam se od grčkog 



PRODAVAČICA VOĆA 
Naslikao Kamilo Ružička 

teatra i rimskog amfiteatra vozio na jednoprež- 
noj kočiji prema predgrađu sv. Lucije, sebi živo 
dozivao u pamet. Živi odraz te Svetice pretvorila 
je švedska pjesnikinja u utjelovljenu dobrotu 
nježne mlade maćuhe, koju Svetica, njena zaštit- 
nica, baš na svoj blagdan spasava od smrti no- 
seći njenu grubom i od drugih klevetama pod- 
jarenome mužu sama napitak uobičajen u šved- 
skim kućama na taj Svetičin dan . . . 

To moje sirakuško sjećanje na Lagerlofičinu 
priču o sv. Luciji prekide naš dolazak do Kapu- 
cinskoga Kamenoloma (Latomia dei Cappuccini), 
gdje smo se zaustavili, da razgledamo jedno od 
najčudnijih znamenitosti stare Sirakuze. Uđosmo 
u neki podzemni vrt, a da se još uvijek pravo ni- 
smo snalazili, kuda smo to došli. Samo nas je naš 
vodič opominjao, da se ne udaljujemo od njega, 
jer bismo se u onom labirintu tunelskih prolaza 
i puteva lako mogli izgubiti, a da ne znamo, kako 

natrag. Zaista kao da smo bili dospjeli u neke 
katakombe, samo što se nad nama ipak plavilo 
predvečernje nebo, a oko nas se nije širila smrt, 
nego život u najbujnijem šarenilu vegetacije. 
Pravi mali raj zemaljski. Do 30 metara visoke sti- 
jene i čudni oblici kamenih gromada, .kroz koje 
su vodili mali tunelski prokopi, govorili su nam, 
da se nalazimo u golemoj udubini, iskopanoj 
tamo prije dvije i po tisuće godina, kad su Grci 
kamenjem iz toga kamenoloma gradili Sira- 
kuzu, njene hramove, zgrade i utvrde. 

»Uz taj kamenolom vezan je spomen na jedan 
od najvećih događaja u povijesti Sirakuze,« stao 
je među nas naš korpulentni vodič popevši se na 
neki kamen. »Tu se odigrao epilog tragičnoga 
rata između Atene i Sirakuze g. 413. prije Krista. 
Sirakuza je svojim sjajnim razvojem i svojom 
snagom, jer je bila već zavladala cijelom Sicili- 
jom, pobudila zavist u Atene, koja nije mogla 
trpjeti, da se mimo nje diže u sicilijskoj Grčkoj 
novo snažno političko i kulturno središte. I na- 
govoreni mladim vojskovođom Alkibijadom upu- 
tiše se Atenjani sa svojom mornaricom protiv 
Sirakuze. Nađoše saveznike u nekim manjim gra- 
dovima Sicilije, koji su samo iz zavisti bili pro- 
tivnici Sirakuze, kojoj su se morali pokoravati. 
Tako Atenjani predobiše i Kataniju za se te uda- 
riše ondje bazu za borbu protiv Sirakuze. Uto 
dobi Alkibijad poziv iz Atene, da se vrati, a nad 
mornaricom preuze zapovjedništvo neodlučni Ni- 
ki ja. I započe rat između Atene i Sirakuze. Isprva 
je bojna sreća služila Atenjanima, ali kad je 
Sirakuzi poslala pomoć Sparta, nije atenskoj 
vojsci pomoglo više ni to, što je dobila novo po- 
jačanje pod vojskovođom Demostenom. Zamet- 
nula se kod Sirakuze bitka, jedna od najvećih u 
staro doba, koju je sjajno opisao grčki povjesni- 
čar Tukidid. Atenska vojska brojeći 40.000 voj- 
nika i više od 200 brodova bila je do nogu po- 
tučena. Smrti je izbjeglo samo 7000 atenskih 
vojnika, koje zarobljene baciše Sirakužani evo 
u ovaj kamenolom, u kojem su čamili 8 mjeseci. 
Tu su imali prilike iskusiti, što znači, kada koga 
stigne bijes brata, koji mu je postao neprijatelj. 
Velik je dio tih zarobljenih Atenjana tu poginuo, 
drugi dio je prodan u roblje, a samo neki su se 
dokopali opet slobode tim, što su znali dekla- 
mirati Euripidove stihove, koje su Sirakužani 
veoma voljeli . . .« 

Iz onih mrkih pukotina i udubina, koje su zi- 
jale oko nas poprimajući u prvom večernjem su- 
mraku neke sablasne oblike, kao da su se i sad 
nad ono zelenilo stabalja i šarenilo cvijeća, što 
je tu tako divno bujalo, dizali uzdasi onih davnih 
davnina, koje u tom kamenolomu ostaviše sra- 
motan spomen na grčku prošlost. 

»Gotovo dvije tisuće godina iza one atenske 
pogibije«, nastavi vodič, »sagradiše sebi kapucini 
uz ovaj kamenolom samostan i crkvu, a u kame- 
nolomu zasadiše ovaj krasni perivoj. U tu ča- 
robnu tišinu povlačili su se na svoje pobožno 
razmatranje o vječnosti. Iako su samostan već 
davno napustili, perivoj evo još postoji i nosi 
njihovo ime do danas.« 


Pođosmo za vodičem, da obiđemo sve one ka- 
mene prolome, vijugave puteve među raskidanim 
hridinama i prolaze kroz šupljine najčudnova- 
tijih oblika. 

»Evo ova udubina ima oblik posve sličan Dio- 
nizijevu uhu, samo što u njoj nema one čudne 
rezonancije,« zaustavi se vodič pred jednom vi- 
sokom, prema vrhu u šilj svedenom pećinastom 
pukotinom u jednoj od golemih stijena, što okru- 
žuju kamenolom. 

Ponovo me obuze srdžba, što ne vidjeh Dioni- 
zijeva uha, koje mi ova njegova imitacija nije 
mogla nadomjestiti. 

Ali vodič je već bio skrenuo govor na drugo. 

»U tom perivoju«, reče stupajući pred nama 
kroz ono bujno rašće i drvlje, »održavaju se sada 
ljetne zabave, na kojima su osobito lijepi ple- 
sovi u sicilijanskim narodnim nošnjama. A kako 
vidite, ima tu i dovoljan broj prijatnih zakutaka 
za zaljubljenike . . .« 

Popraćujući tu posljednju rečenicu blaziranim 
smiješkom još je nešto promumljao o imitaciji 
zemaljskog raja, ali videći, da za te vrste tuma- 
čenje u taj čas baš nema zahvalnog slušateljstva 
oko sebe, zašuti i povede nas prema izlazu. 

Nasuprot izlazu stoji stara kapucinska crkva 
iz 16. stoljeća posvećena Gospi od Milosrđa. Na 
glavnom oltaru je slika Madonne sa sv. Lucijom 
Sirakužankom i sv. Agatom Katanijkom, nasli- 
kana od Matije Pretija. Ima nešto posebno tajan- 
stveno na toj crkvi, koja napuštena šutljivo stoji, 
kao da sanjari o vremenima, što prođoše tuda 
davno prije nje i pored nje pa ostaviše za sobom 
pustoš maskiranu cvatom prolaznih čara. 

»Želite li, da pođemo i u sirakuške katakombe 
kod Sv. Ivana, ili da pođemo do katedrale?« upita 
vodič. 

Kad mnogo njih ima da odgovori na bilo koje 
pitanje, bit će uvijek razmimoilaženja u mišlje- 
nju. Tako je i tu bilo, te ne vidjesmo sirakuških 
katakomba, koje su po svojoj znamenitosti prve 
iza rimskih. Katakombe sv. Ivana nalaze se za- 
padno nedaleko Kapucinskoga Kamenoloma, a 
potječu iz 4. stoljeća. U crkvi sv. Ivana, staroj 
bazilici, koja je nekad bila i sirakuška katedrala, 
nalazi se kripta, u kojoj je prema predaji prvim 
sirakuškim kršćanima propovijedao sv. Pavao 
apostol, kad se na putu u Rim tri dana zadržao 
u Sirakuzi. Tu je i biskupski stolac prvog sira- 
kuškog biskupa sv. Marcijana, učenika sv. Pavla, 
tu je i stup, uz koji je bio vezan i mučen, tu je 
i njegov grob. 

Kočijama odvezli smo se od Kapucinskoga Ka- 
menoloma južno prema gradu. Provezli smo se 
kroz predgrađe sv. Lucije. Tu je crkva sv. Lu- 
cije, normanska građevina, sada obnovljena, po- 
dignuta na mjestu, za koje predaja drži, da je tu 
mučeničkom smrću poginula sv. Lucija. U apsidi 
crkve je uljena slika »Pogreb svete Lucije« od 
Caravaggia iz g. 1586. Tu je i tradicionalni stup 
mučenja Svetičina, a postrance i kapelica groba 
Svetičina, samo što je grob prazan, jer je za vri- 
jeme bizantinske vladavine na Siciliji (od g. 535. 

do 878.), za koje je Sirakuza šest godina (od 663. 
do 668.) bila i prijestolnica bizantinskoga car- 
stva dočekavši tako bar za kratko vrijeme ob- 
novu svojega sjaja, tijelo bilo predano Mleča- 
nima, koji ga odvezoše u Veneciju i sahraniše 
u crkvi, podignutoj u čast sv. Lucije. Tek neke 
relikvije čuvaju se u sadašnjoj sirakuškoj kate- 
drali. Za vrijeme svjetskoga rata otkrivene su 
g. 1916. pod crkvom sv. Lucije katakombe iz 
drugog stoljeća. 

Iz predgrađa sv. Lucije dovezli smo se pola- 
gano u današnju Sirakuzu, koja na nekadanju 
Ortigiju podsjeća ruševinama Apolonova hrama, 
otkrivenima g. 1862., zatim izvorom Aretuze, 
nimfe božice Dijane, u kojem samo nekoliko ko- 
raka od mora izvire slatka voda, i napokon ne- 
kadanjim hramom božice Minerve, koji je sada 
katolička katedrala. 

Stadosmo pred katedralom, masivnom zgra- 
dom u dorskom slogu iz petoga stoljeća prije 
Krista. Cicero se zanosio ljepotom tog nekada- 
njeg Minervina hrama, koji je u 7. stoljeću po- 
slije Krista pretvoren u kršćansku crkvu. Prije 
dvjesta godina prigrađena je toj klasičnoj gra- 
đevini barokna fasada od Sirakužanina Pompeja 
Picheralija. Pred hramom i u njem ima 36 gole- 
mih klasičnih stupova, koji mu daju obilježje 
grandioznosti u skladu s veličanstvenom jedno- 
stavnošću nutrine. 

Naša se pažnja brzo zaustavila na jednoj ka- 
pelici u desnoj lađi, gdje je baš u taj čas bilo 
zabavljeno nekoliko crkvenih osoba. Rastvoriše 
pozlaćena vrata na oltaru i pred nama se ukaza 
krasan srebrni kip na povišem podnožju s basre- 
liefima. Dok su oni crkvenjari bili zabavljeni oko 
toga kipa, zavirio sam u »Guidu« (»Vodič«) i 
ustanovio, da se nalazim pred kapelicom sv. Lu- 
cije i da je to kip te sirakuške velike Svetice, 
koji se pet puta u godini izlaže na opće štova- 
nje, a kako je sutrašnja nedjelja, prvi dan mje- 
seca svibnja, također jedan između tih dana, eto 
i mi nabasasmo baš u takvo vrijeme pred taj Sve- 
tičin krasni kip. 

Stojeći tu sav očaran ljepotom toga kipa obuze 
me posebno neko pobožno čuvstvo. Prvi put za- 
sja pred mojom dušom lik sv. Lucije u sjaju nje- 
na pravog svetačko-djevičanskog značenja. I ne 
mareći više ni za što oko sebe predao sam se sav 
tom pobožnom raspoloženju, koje kao da je 
bilo posvećenje mog boravka u gradu, koji je 
doživio divno čudo mučeništva sirakuške djevice. 
I zanesoh se dušom u doba Dioklecijanovih protu- 
kršćanskih progona, kada je bogati poganin Ri- 
mljanin svom silom htio da osvoji srce krasne 
Sirakužanke Lucije, koja je kao kršćanka bila 
djevičanstvo svoje zavjetovala Kristu. Ni naj- 
veće muke ne otrgnuše srce junačke djevice od 
nebeskog joj Zaručnika, za kojega je krv i život 
dala, da bude proslavljena nebeskom slavom. 

Legenda iz Svetičina života spominje, da je 
ona žrtvovala vid svoj, samo da omrzne nasrtlji- 
vu poganinu, koji je pošto poto htio da je se 
domogne. U Skandinaviji je ta legenda ponešto 


promijenjena. Ondje u narodu kola priča, da je 
sv. Lucija svoje oči žrtvovala za spas neke grešne 
duše. Ali Bog joj je vratio vid u noći između 
12. i 13. prosinca, u kojoj đavli imadu najveću 
vlast i svuda progone kršćanske duše, no sv. 
Lucija ide za njima i mrsi im paklene račune 
spašavajući duše iz vražjih zamka . . . 

I dok sam stajao pred kapelicom sv. Lucije u 
sirakuškoj katedrali, i cijelo ono veće, koje sam 
proveo šećući se uz morsku obalu kroz divni 
Aretuzin poput tunela natkrovljeni drvored, ne- 
prestano mi se misao vraćala k objema legenda- 
ma o očima sv. Lucije, zaštitnice očinjega vida. 
Oči, ogledalo duše, tek okrenute prema vječno- 

sti dobivaju neprolaznu ljepotu. Oči, ogledalo 
ljubavi, gube na svojoj ljepoti to više, što se 
više vežu uza zemaljske stvari. Oči, najdragocje- 
niji Božji dar u ljudskom životu, dobivaju pravu 
svoju cijenu tek po poniznosti, skromnosti i po- 
božnosti duše . . . 

Imam i ja jedno maljušno djevojče s dragim 
očicama, kojemu na krstu posve slučajno postade 
zaštitnica sirakuška Svetica. Misleći na legende o 
očima sv. Lucije u Svetičinu gradu mislio sam i 
na one drage očice, koje me sa suzicama ispra- 
tiše na ovaj moj put i koje neka mi zaštitnica 
djevojačkih očiju čuva na putu kroz život, da im 
se ne umanji prava ljepota . . . 

DR JOSIP ANDRIĆ 

Najnovija gluma »Društvene Pozornice« 

Naš roman 


JANINA PJESMA 


(Nastavak) 


ENGLESKI NAPISALA FLORENCE L. B ARCL A Y - PREVODI VOJMIL RABADAN 


Kleknuo je jednim koljenom pred nju, pa iz- 
govarajući posljednje riječi pruži ruke i ogrli 
joj struk sakrivši lice u čipke Janine haljine. Na- 
jednom se smirio, svake je borbe, da bude shva- 
ćen, nestalo, i šutnja potpunog suosjećanja ovi 
ih oboje. 

Jane se nije makla, nije izustila ni riječi: ta 
bilo je u isti mah tako čudnovato i divno, što je 
on tu! . . . Oluja uzbuđenja stišala se, potpuni 
pokoj zavladao je u njezinu smirenu srcu. Na- 
jednom je shvatila, zašto joj je njegova odsut- 
nost učinila tako praznima ta tri dana, i shvativši 
to ogrlila je nesvijesno svog prijatelja rukama. 
Nepoznati osjećaji budili su se u njoj: rajska 
spoznaja, da više ne zna za .samoću, i jedna jedina 
činjenica, koja je sve ostalo nadvisila: ona i on 
zajedno! Dok je tako razmišljala, Garth podiže 
glavu, držeći je još uvijek obujmljenu, i okom u 
oko izusti: 

»Vi i ja zajedno! Moja . . . moja!« 

Ali Jane nije mogla da izdrži sjaj pogleda, 
koji je zurio u nju. Svijest njezine fizičke infe- 
riornosti stisne joj srce. Učinilo joj se, da su te 
oči pune obožavanja svijetlo, koje joj otkriva 
njezinu ružnoću. Htijući samo da sakrije vanj- 
štinu onome, koji je bio tako blizu sakrivenoj 
svetinji, Jane privine Garthovu glavu na grudi, 
ali kad je on osjetio, da su ga mile ruke obuj- 
mile tako spontanom kretnjom, povjerovao je, 
da ona prima sve ono, što joj je on nuđao . . . 
Punih deset, dvadeset, trideset rajskih trenutaka 
drhtala je njegova duša veseljem, koje riječi ne 
mogu da opišu. Konačno on razriješi zagrljaj 
njezinih ruku, podigne glavu, pogleda otvoreno 
Janu u lice i reče: 

»Ženo moja!« 

U iskrenim Janinim očima pojavi se izraz ču- 
đenja; a onda joj se obrazi zališe rumenilom, 
kao da joj je sva krv šiknula u lice, i planuše 
kao vatra. Osjetila je, kako joj srce staje. 

Izvinula se iz Garthovih ruku, ustala i ostala 
nepomično stajati gledajući prema horizontu, 
gdje je uspavana voda jezera titrala na mjese- 
čini. 

Garth ostade uz nju. Nije je ni dirnuo niti 
joj je što rekao. Bio je siguran, da je osvojio, 
i neizreciva sreća ispunjala mu dušu. Bio je 
veseo. Šutnja je izražavala više, nego li ikakve 
riječi. 

Konačno Jane progovori: 

»Garth, je li istina? Zar vi uistinu tražite od 
mene, da budem ... da budem to . . . vama?« 

»Jest, draga,« odgovori on milo. Ali glas mu 
je drhtao od suspregnuta ganuća. »Ili sam ba- 
rem došao ovamo, da vas za to zamolim. Ali 
sad nemam više ništa, da vas molim, ljubljena. 
Vi ste moja žena! Nikakvo obećanje, nikakav 
obred ne će moći da vas učini mojom više, nego 
li ovi časovi divne veze.« 

Jane se lagano okrene i pogleda ga. Nikada 
još nije vidjela nešto tako sjajno, kao što je 


bilo Garthovo lice. Ali te blistave oči probo- 
doše je kao mač: rado bi ih bila pokrila rukama 
ili mu rekla, da ih odvrne, dok govori s njome. 

Kleknula je jednim koljenom na kamenu klu- 
pu, naslonila se laktovima na rub prsobrana i 
zaklonila oči rukom. A onda odgovori nastojeći 
da mirno govori: 

»Iznenadili ste me, Dal. Dakako, ja sam bila 
primijetila, da ste vi nakon koncerta puni oso- 
bite pažnje, i da je naša zajednička sklonost 
prema glazbi pojačala našu intimnost i stvorila 
između nas povjerljiv ton, koji se pričinjao iz- 
razom tijesna i dragocjena prijateljstva: pri- 
znajem, da sam ga više cijenila, nego li ikakvo 
drugo prijateljstvo; ali to je zasluga vas, koji 
se tako sjajno ističete u krugu svojih prijate- 
lja. Iskreno rečeno, ja sam mislila, da mi vi 
večeras kanite nešto povjerljivo pričati o Pau- 
lini Lister. Svi vjeruju, da vas je njezina dražest 
osvojila, a, da pravo kažem, i ja sam to isto 
mislila.« 

Jane zašuti. 

»Pa dobro,« odvrati miran glas s veselim pri- 
zvukom, »sad eto znate nešto drugo!« 

»Dal, vi ste me tako iznenadili, tako začudili! 
Ne mogu da odgovorim večeras, morate mi dati 
vremena do sutra ujutro.« 

»Ali, ljubljena,« reče on nježno, »nije potreb- 
no, da odgovarate, kao što ne treba ni da ja 
pitam ništa. Ne uviđate li, da je i pitanje i od- 
govor izrečen čas prije? Oh, ljubljena, povratite 
se k meni. Sjednite!« 

No Jane ostade nepomična. 

»Ne!« reče. »Ne mogu vas ovlastiti, da sma- 
trate sve svršenim. Vi ste me iznenadili, i ja 
sam izgubila glavu. To je neoprostivo, prizna- 
jem. Ali, dragi prijatelju, brak je ozbiljna stvar 
i nije samo pitanje osjećaja. Najhitnije je u bra- 
ku njegovo trajanje, treba mu dakle čvrst temelj 
sposoban da podnosi kušnje svagdašnjeg zaje- 
dničkog života. Poznam pobliže toliko brakova! 
Boravim kod njih, prihvaćam kumovanje njiho- 
voj djeci i upoznavši ih tako, zaklela sam se, 
da ću se sama odlučiti na taj korak jedino sa 
sigurnošću. Ne čudite se dakle, što tražim dva- 
naest sati, da razmislim.« 

Garth šuteći sasluša taj govor. Sjeo je na 
prsobran, okrenuo leđa jezeru i nagnuvši se na- 
trag nastojao da vidi Janino lice, ali ruka, koju 
je ona podigla, zaklanjala mu ga je. Prekrstio 
je koljena i obuhvatio ih rukama njišući se na- 
pred i natrag nekoliko časa, da obuzda nagon, 
koji ga je tjerao, da žestoko nastupi. Da steče 
opet svoju hladnokrvnost, pokušao je posve- 
titi pažnju beznačajnim stvarima, koje mu je 
pogled zamijećivao. Opazio je tako kričavu 
mrlju, koju je pravila crvena boja njegovih ča- 
rapa na bijelim pločama terase, i odluči, da će 
ubuduće uvijek nositi navečer crvene čarape. 
Pitao se, hoće li mu ih Jane plesti. Prebrojio je 
prozore na pročelju i broj onih, koji su rasta- 

vljali njegovu sobu ođ Janine. Konačno osjeti, 
da je opet dobio vlast nad sobom. 

»Premila,« zapita nježno, »recite, zar dakle 
niste maločas shvatili?« 

»Oh!« odgovori Jane gotovo tvrdo,« ne tražite 
od mene, da ispitujem svoje osjećaje: brak je 
ozbiljna stvar, a ne osjećaj! Ako uistinu želite, 
da radite onako, kako će za nas oboje biti naj- 
bolje, povratite se u kuću odmah i ne govorite 
mi više ništa večeras. Malo prije rekli ste, da 
ćete sutra ujutro oko jedanaest sati otići da 
iskušate orgulje u crkvi. Pa dobro: ja ću biti u 
crkvi malo iza jedanaest i po sati. Slušat ću vas, 
kako svirate. U podne možete otpustiti onoga, 
koji vam bude gazio mijeh, i ja ću vam odgo- 
voriti. Ali sada me, molim vas, ostavite, jer ne 
mogu više. Moram da budem sama!« 

Garth razdvoji ruke, koje je čvrsto bio spleo: 
Jane osjeti, da je jedna ruka dohvatila okrajak 
njezine suknje, a onda Garth najednom sagne 
smeđu glavu šapćući: »Cjelivam svoj križ,« te 
neizrecivo nježnom i punom poštovanja gestom 
poljubi rub Janine haljine . . . 

. . . Trenutak kasnije bila je sama. Prisluhnula 
je, kako se koraci udaljuju. Čula je, kako su se 
vrata halla otvorila i opet zatvorila. Tada se 
opet povrati na mjesto, gdje se nalazila, kad 
je Garth kleknuo pred nju. Bila je uistinu sama. 
Napetost posljednjih časova popuštala je. Pri- 
tisnula je obadvije ruke na grudi, ondje, gdje 
je obožavana glava počinula . . . Garth ju je za- 
pitao, je li shvatila. Ah, kako da nije shvatila! 
Jane nije lako prosuzila, ali te ju je večeri ne- 
tko nazvao imenom, koje se nije nadala nikada 
slušati, imenom, koje ne će nikada više čuti . . . 
Krupne šutljive suze kapale su joj po rukama, 
po čipkama na struku. Njezino gotovo muško 
vladanje sa sobom klonulo je napokon, žena 
nije mogla odoljeti, a da ne plati svoj danak 
suza . . . 

A do njezinih nogu i svuda oko nje, ležale su 
razasute latice ruža . . . 

Do malo vremena unišla je u kuću: hali je bio 
pun živahnih skupina i odjekivaše pozdravima, 
koje su uzvanici izmijenjivali među sobom, že- 
leći si laku noć. Žene su uzlazile velikim stubi- 
štem dobacujući usput po koji veseli odgovor 
ili još posljednju riječ u vezi sa sutrašnjim pla- 
novima. Garth Dalmain stajao je podno stepe- 
nica upustivši se u razgovor sa Paulinom Lister 
i njezinom tekom. Jane ulazeći u hali ugleda 
odmah vitku silhuetu Garthovu i njegovu smeđu 
glavu: bio je okrenut leđima prema njoj i prem- 
da mu je ona dolazeći naprijed bila posve blizu, 
nije ničim pokazao, da je svijestan njezine pri- 
sutnosti. Ali nenadano veselje u Garthovu glasu 
kao da ga je na tajanstven način pravilo ponovo 
njezinim. Ona sama pogađala je uzrok toga ra- 
dosnoga prizvuka; prisluhnula je metnuvši ne- 
svijesno ruku na srce. 

Slika desno: 

PROCESIJA 
Naslikao Juraj Plančić 


»Vrlo žalim, drage gospođe,« govorio je 
Garth, »ali sutra mi je ujutro to nemoguće. Mo- 
ram po nekom poslu u selo; jest, vjerujte mi, u 
jedanaest sati.« 

»Tako nešto ima divan ladanjski čar, gospo- 
dine Dalmain,« prihvatila je Mrs. Parker Bangs, 
»zašto ne biste poveli i nas, Paulinu i mene? Mi 
još nismo vidjele nijednog mljekarstva, nijedne 
seljačke djevojke, ništa od svega onoga, što 
susrećemo u knjizi, ,Adam Bede.’ Ja bih se tako 
rado uvukla u kuhinju one ,Mrs. Poyser’ i vi- 
djela, kako se moja slika zrcali u bakrenoj gri- 
jalici obješenoj na zidu!« 

»Možda bismo mi bile suvišne u mljekarstvu,« 
šapne miss Lister zlobno. 

Djevojka je bila prekrasna u haljini od sa- 
tina »creme«; dizala je visoko malu glavicu, a 
blještavi čar Američanki izbijao je iz nje. Nije 
imala nikakvih dragocjenosti, osim niza bisera, 
savršeno jednakih, ali činilo se, kao da na ra- 
menima Pauline Lister biseri plamte. 

Sve te zamamne draži, koje su ciljale na Gar- 
tha, preletješe iznad njegove glave i dopriješe 
do Jane, koja je stajala otraga. Ona uoči svaku 
pojedinost. Nikada nije ljepota miss Listerove 
bila bolje ocijenjena po svojoj pravoj vrijed- 
nosti. 

»Nažalost«, branio se Garth, »moj sastanak 
nema nikakva posla sa mljekarstvima ni sa gri- 
jalicama. Urekao sam sastanak s nekim prilično 
kuštravim deranom, čija se ladanjska ljepota 
sastoji u hrpi crvene kose i nebrojenim crvenim 
pjegama.« 

»Vi se dakle bavite filantropijom?« upita miss 
Lister. 

»Da, po šest para na sat.« 

»Pa onda je golf po srijedi, nema sumnje! 
Čemu sve te tajne radi tako jednostavne stvari?« 
upadne Mrs. Parker Bangs. »Nadajte se, da ćete 
nas najednom ugledati na ,links-u’: doći ćemo 
da se divimo vašoj igri!« 

»Draga gospođo, plemenitost vaše duše na- 
vodi vas, da previsoko cijenite moju sposobnost 
u igri, isto tako kao što pretjerujete moje za- 
sluge i u drugim pitanjima. Šetnja pješice kroz 
šumu uistinu je prekasna; ja bih se rado po- 



nudio, da vas pratim, ali moja me dužnost zove 
u isto vrijeme na posve protivnu stranu.« 

Mrs. iParker Bangs htjela je da dalje nava- 
ljuje, ali nećakinja je prekine odlučnim glasom: 

»Dosta, tetko, ne budite nametljivi. Uostalom, 
mi smo zakrčili stubište, eto miss Champion već 
nekoliko časa hoće da prođe.« 

Garth se odmakne, i Jane počne da uzlazi ste- 
penicama. On je nije gledao, ali njoj se učinilo, 
da je opazila, kako je on upiljio očima u rub 
njezine haljine, u času, kad ga je duga suknja 
prolazeći dotakla. Jane se zaustavi pokraj miss 
Listerove. Znala je, da će kontrast između nje 



djevojčica 

Naslikao Jerolim Mise 


i bijele ljepote mlade Američanke biti napadan. 
Okrenula se odlučno pokazavši lice Garthu: 
htjela je, da ih vidi tako jednu do druge. Željela 
je, da umjetnik prosudi nemilu razliku. Poče- 
kala je. Garthove oči ostadoše spuštene. Onda 
ih je postepeno podigao do čipki na Janinu stru- 
ku, zadržao ih časak tu i ponovno ih oborio. 

»No, miss Champion,« upita Mrs. Parker 
Bangs, »igrate li vi sutra sa Mr. Dalmainom?« 

Jane porumeni kao mak, a onda se strašno 
razljuti, što je pocrvenjela, i prokune okolnosti, 
koje su je tjerale, da se vlada tako oprečno 
svojoj naravi. Kako se Garth samo usuđuje da 
se tako ponaša? Ljudi će pomisliti, da je na nje- 
zinoj opravi nešto naročito! No pomalo se pri- 
silila, da bude mirna i odgovori malko grubo: 

»Ja sutra ne igram golf, ali vi ne možete bo- 
lje upotrebiti jutro, nego li da odete na igralište. 


Laku noć, mistress Parker Bangs; slatko spa- 
vajte, miss Lister; laku noć, Dal!« 

Garth je stajao na stepenici pod njom pruža- 
jući Paulininoj tetki pismo, koje je ovoj ispala 
iz ruke. 

»Laku noć, miss Champion!« rekao je. 

Oči su im se časak sukobile, ali on joj ne pruži 
ruku i pričini se, da ne vidi ruku, koju je ona 
napola pružala. 

Tri žene uziđoše zajedno stubištem. Miss Li- 
ster udari jednim hodnikom desno, a tetka je 
skakutala za njom. 

»Posvadili su se,« izjavi Mrs. Parker Bangs. 

»Sirotica!« uzdahne miss Lister. »Ja je jako 
volim. Ona je dobroga kova, mislila sam, da je 
razboritija od nas ostalih.« 

»Vrlo je prostoga kova,« tetka će ne mareći 
za konac rečenice. 

»Nije ona sama načinila svoje lice,« dometne 
miss Lister velikodušno. 

»Ne, niti plaća druge osobe za to, da joj ga 
prenačine. Ona je ono, što Walter Scott zove 
, narav u čitavoj svojoj grubosti.’« 

»Draga tetko,« odvrati miss Lister umorno* 
»prištedite si trud da citirate engleske klasike,, 
kad smo same. To je potpuno suvišno. Ja znam,, 
da ste ih sve pročitali. Eto nas kod mene: uni- 
đite i smjestite se najudobnije na taj divan. Ja 
ću sjesti na raskošan naslonjač i dati ću vam 
nekoliko potrebnih razjašnjenja. Imam nešto da 
vam kažem u vezi sa miss Championovom. Ona 
je dobroga kova i pobuđuje u meni prijateljsku 
sklonost. Ne može se reći, da je lijepa, ali ima 
lijepi struk i umije da se oblači. Ima mnogo no- 
vaca i mogla bi nabaviti ljepše bisere, nego što 
su moji, ali je dovoljno pametna, da shvati, kako 
biseri ne pristaju njezinoj smeđoj puti. Ja volim 
pametne žene. Takvu svi muškarci obožavaju, 
ne radi njezine vanjštine, već radi onoga, što 
ona uistinu jest, a konačno, tetko, mislim, da 
to s vremenom najbolje resi. Svakako, to traje! 
Za deset godina bit će poštovana miss Champion 
ono isto, što je danas, a ja ću se naprezati da 
budem ono, što više ne ću biti. Što se tiče Garth 
Dalmaina, on poklanja svoje oči svakoj od nas, 
ali srce niti jednoj! Njegove lijepe riječi i za- 
divljeni pogledi ne znače vjenčanje, jer on spa- 
da u one, koji su zamislili ženu kao ideal i ne 
će da se žene ni s jednom, koja ne odgovara to- 
me idealu. On se ne će ženiti radi novca, jer ga 
sam ima toliko, da bi ga mogao prodavati. A 
i kad ga ne bi imao, trgovinom stečeni novac ne 
bi ga nikako privlačio. On ne će tražiti ljepotu 
na onoj, s kojom se oženi, jer obožava toliko 
lijepih lica, te nije nikada siguran dvadesetičetiri 
sata uzastopce, da mu je jedno lice draže nego 
li drugo. On se ne će oženiti ni sa dobrotom, 
ni sa darovitošću, ni sa vrlinom, jer u tom po- 
gledu poštovana Jane Champion predstavlja nje- 
gov ideal, a ona je previše razborita, a da bi 
združila svoju ružnoću s ovakvim epikurejcem. 
Osim toga, ona se smatra njegovom bakom. 

(Nastavit će se.) 

Književnost 

DV8JE KNJIGE ZA DOBRU DJECU 

Pored »Male Mladosti«, najljepšeg 
hrvatskog ilustrovanog dječjeg mje- 
sečnika, Jeronimsko Društvo izdaje 
za djecu izabrana djela domaćih i 
stranih auktora u Knjižnici Dobre 
Djece. Ta je knjižnica dosad izdala 
devet knjiga, za kojima se školska 
djeca upravo jagme. »Mala Mladost« 
redovito dolazi k njima svakog mje- 
seca s izabranim zanimljivim sadr- 
žajem, no djeca su nezasitna, njihova 
mašta i njihov osjećaj traži nepresta- 
no novu hranu — a u tu im svrhu 
vrlo dobro služe izdanja iz »Knjižnice 
Dobre Djece«. Dvije najnovije knjige 
u tom nizu jesu: »Potkarpatske pri- 
če« i »Lažna kraljica«. 

»Potkarpatske priče« sa- 
kupio je Boris Martinović. Splela ih 
je narodna mašta i dala im jedno- 
stavni pučki izraz, koji je vrlo bli- 
zak dječjem izrazu. Jednostavnost i 
konkretnost dječjeg shvaćanja vrlo 
je bliska narodnoj duši, zato su i na- 
rodni umjetnički proizvodi sa svim 
svojim primitivizmom najomiljelija 
zabava i hrana dječjoj duševnosti. 
U potkarpatskim pričama nalazimo 
motiva, koji su slični motivima ne- 
kih naših narodnih priča, no nuzgred- 
ni detalji daju im poseban lokalni ko- 
lorit. Duhovita je priča o glupom Jan- 
ku, koji bez razmišljanja vrši naloge 
krivo ih primjenjujući; priča o siro- 
mahu i njegovim sinovima prikazuje 
borbu sa zmajevima i drugim mitolo- 
škim bićima; »Deretnik« kroti vukove, 
medvjede i vragove; »Mudri Ivan« 
zbija šale i nadmudruje najlukavije 
đavole; u priči o »Crvenom kralju i 
njegovu sinu« dolaze u akciju poznati 
Dugonja, Vidonja, Smrzlica, Nezasit- 
nik i Pijavica; a na koncu eto i paso- 
glavca s jednim okom, kojega će tri 
brata svladati . . . Drevna mitologija 
miješa se s nadzemaljskim bićima krš- 
ćanstva, no sve je poprimilo karak- 
teristiku čovjeka i čovjek uvijek osta- 
je u borbi s njima pobjednik . . . Dje- 
ca će knjigu rado čitati. Ilustrirao ju 
je Kamilo Ružička, a uvezana stoji 
20 dinara. 

»Lažna kraljica« je odulja 
romantična pripovijest, koju je stvo- 
rio francuski narod u viteškom sred- 
njem vijeku. Prepričala ju je Marie 
Butts, a ilustrirao M. Veža. Iznosi sud- 
binu mlade kraljevne Bertice, koja iz 
dalekih strana dolazi u Francusku, da 
postane ženom kralja Pipina. Njezina 
služavka Margita lukavim spletkama 
predade Berticu na smrt, a na mje- 
sto kraljice postavlja svoju kćerku, 
koja je bila na vlas slična dobroj 
Bertici. Sretni slučaj je htio, da Ber- 
ta nije poginula, te će se iza dugih 
patnja i muka i opet naći sa svojim 
mužem i svojim roditeljima. Zlodjelo 
će biti kažnjeno, a dobrota i pouz- 
danje u Boga bit će bogato nadare- 
no .. . Knjiga imade poučni karakter; 
ne može odoliti povijesnoj kritici — 
jer je priča, u kojoj je elemenat ro- 
mantičke fantazije zaposjeo prvo i 
glavno mjesto. Radnja je vrlo na- 


peta, pričanje jednostavno i sliko- 
vito. Čita se na dušak, a dobro će 
doći nesamo djeci, nego i odraslima, 
jer svi mi često uživamo u jednosta- 
vnim zgodama, kad nam daju ilu- 
ziju jedne lijepe zazbiljnosti ... I 
ova knjižica uvezana stoji 20 dinara, 
a naručuje se kod Knjižnice Dobre 
Djece, Zagreb, Trg Kralja Tomisla- 
va broj 21. P. 

Dr. B. Perović: MARKSIZAM, iz- 
dala »Moderna socijalna knjižnica« 
(Zagreb, Trenkova ul. 1), str. 32., ci- 
jena 3 Din (kod narudžbe preko 5 
komada cijena 2 Din). — Poznati 
naš sociolog dr. B. Perović napisao 
je pred nekoliko mjeseci za Mosk 
(Modernu socijalnu knjižnicu) bro- 
šuru o boljševizmu; a nedavno je u 
istoj seriji izdanja izišao iz štampe 
njegov prikaz i kritika marksizma. 
Sočnim i lapidarnim stilom pogra- 
bio je taj nastrani pogled na život 
i svijet, prikazao ga u svoj svojoj 
golotinji i popratio oštrom kritikom. 
Marksizam hoće da čitav društveni, 
gospodarski, politički i duševni ži- 
vot okuje u nekoliko jednostavnih 
formula, koje dnevno iskustvo i zna- 
nost na svakom koraku tjeraju u 
laž; marksizam zabacuje vjeru i na- 
rodnost. U zbiljskom životu doživio 
je neuspjeh u svim zemljama i o nji- 
ma se govori kao o jednoj preživje- 
loj bolesti. No svejedno se među 
mnogima, koji sami sebe nazivaju 
»naprednjacima«, nalazi još uvijek 
pogubnih marksističkih zabluda, pa 
je bila potrebna ova stručno pisana 
knjižica, da široj javnosti otkrije 
svu bijedu te tobožnje »nauke« i svu 
natražnost njezinih »naprednih« sljed- 
benika. Iznijevši ličnost Židova Karla 
Marksa, oca te krive nauke, prelazi 
auktor na njegov »Znanstveni soci- 
jalizam« i njegov savjet za rješava- 
nje svih problema života. Krivo gle- 
dajući na društvo marksizam stvara 
krive pretpostavke i preporuča krive 
načine rješenja društvene krize i stu- 
panja k napretku, što je pisac vrlo 
uspješno iznio u svojoj brošuri. I nju 
kao i ostala izdanja Moderne soci- 
jalne knjižnice najtoplije preporu- 
čamo. P. 

Kazalište 

Početak kazališne sezone u Za- 
grebu. Dne 25. kolovoza o. g. za- 
počela su oba zagrebačka kazališta 
svojim radom. Na rasporedu se po- 
navljaju važnija djela iz prošle se- 
zone. Među njima Gotovčeva »Mo- 
rana«, Suppeova komična opera »Boc- 
caccio«, Leharova opereta »Ševa«, a 
od igrokaza Strozzijevo »Zlatarevo 
Zlato« i »Kako se osvajaju žene«, Ko- 
sorova drama »Požar strasti«, Mesa- 
rićeva komedija »I u našem gradu . . .« 
itd. Radi se na novim abonentima i 
pripremaju se razni domaći i strani 
operni, operetni i dramski noviteti, 
od kojih će neki stupiti na repertoir 
već tokom mjeseca rujna. 

Češko Narodno Kazalište u Pragu 
počelo je novu kazališnu sezonu ci- 
klusom Smetaninih opera. Izvedeno 
je svih 8 opera tog najvećeg češkog 




(i slavenskog) skladatelja od 25. ko- 
lovoza do 4. rujna. Prvi dan »Prodana 
nevjesta«, drugi »Dalibor«, treći »Taj- 
na«, četvrti »Dvije udovice«, peti 
»Cjelov«, šesti »Braniborci u Češkoj«, 
sedmi »Libuša« i napokon »Vražja 
stijena«. Pet od tih opera izvođene 
su već i u Zagrebu. 

»Glasovi naroda u drami« zove se 
ciklus, koji se daje ove sezone u be- 
čkom Dvorskom kazalištu. Od sla- 
venskih drama će u tom ciklusu biti 
izvedene Vojnovićeva »Dubrovačka 
trilogija«, Tolstojeva »Moć tmine« te 
»Pučki kralj« od češkog pisca Arno- 
šta Dvoraka. 

Posebna dječja kazališta osnovali 
su boljševici u Rusiji te u njima daju 
takve glume, koje su namijenjene 
djeci. Dakako da se i sve više pisaca 
javlja, koji pišu takve glume za ta 
dječja kazališta, koja postoje u Mo- 
skvi, Lenjingradu i po drugim gra- 
dovima. Tako eto boljševici nastoje 
pomoću dramske umjetnosti djelovati 
na odgoj djece u smislu svojih ideja. 
A kod nas na takvo što nitko i ne 
misli. Nitko ne shvaća, da od djece 
treba početi odgajati i stvarati bu- 
duću kazališnu publiku. 


Radio 

Radio u Austriji u g. 1933. Društvo 
prijatelja radia u Austriji objavilo je 
nedavno statistiku RAVAGA u g. 
1933. Po toj statistici rad bečke ra- 
diostanice RAVAGA iznosio je 4197 
sati! Od toga je 2615 sati bilo po- 
svećeno glazbenim točkama. Radio 
slušača bilo je u prošloj g. oko 300 
hiljada! 

XI. radio-izložba u Francuskoj. 

Dne 6. rujna ove godine bit će otvo- 
rena XI. radio-izložba u Grand Palais 
des Champs-Elysees u Parizu. Ona je 
organizirana od društava za promi- 
canje znanosti i umjetnosti, a pod 
pokroviteljstvom profesionalnog sa- 
veza radio-električne industrije. Po- 
vršina za izložbu predviđena je na 
3600 m 2 , te je prema lanjskoj izlož- 
benoj površini povećana za 600 m 2 . 
I u Francuskoj i u drugim zemljama 
za tu izložbu vlada poseban interes 
jer će se na njoj moći vidjeti razno- 
liki noviteti i čuti brojne upute za 
primanje i uopće za stvari, koje se 
tiču radia. 

Radio Luksemburg. Poznato je, da 
su emisije radio-Luksemburga po da- 
ljini djelovanja jedne od najvećih u 
Evropi. Radio Luksemburg prenosi 
vijesti na Azore, u Chicago i u Mom- 
basu (Britanska Afrika). No sada je 
radio Luksemburg potukao sve svoje 
rekorde: pojačan je kapacitet nje- 
gove radiostanice, da će se moći čuti 
čak i na — Novoj Zelandiji! Zanimlji- 
vo je pri tom napomenuti, da dalji- 
na od tog otoka i Luksemburga iz- 
nosi »samo« — 19.800 km! 


ZA 10 DINARA VAŠE DIJETE KROZ 
ČITAVU ŠKOLSKU GODINU PRIMA 
»MALU MLADOST«! 

KAKVI SU TALIJANI? 


Ako gledamo, kakvi su Talijani po licu, očima, 
kosi i stasu, vidjet ćemo, da nijesu svi jednaki. 
Južni su Talijani poprečno jako niska i vitka 
stasa, duguljasta uska lica i uske duguljaste lu- 
banje. Oči su im crne, lice crnomanjasto, a kosa 
im je također crna ... Pa i sjeverni su Talijani 
uglavnom isto takvi, samo što su Talijani sje- 
verne Italije poprečno višega stasa. U njih ćeš 
vidjeti svjetlije oči i kosu te okrugliju glavu. 

U Italiju su se kroz tisuće godina selili svako- 
jaki narodi pa su se među sobom izmiješali, i 
tako je nastao današnji talijanski narod. 

Koliko se dade pogoditi, najstariji su stanov- 
nici Italije bili niski i crnomanjasti, kakvi su Ta- 
lijani uglavnom i danas. Danas ima učenjaka, 
koji vele, da su nekada u pradavno doba po ze- 
mljama južne Evrope, sjeverne Afrike, a nešto 
i u Aziji živjeli ljudi, koji su svi bili jednaki: ni- 
ski i crnomanjasti, crnooki i crnokosi. Zato ćeš 
naći sličnosti između Portugalaca, Španjolaca, 
južnih Francuza, Talijana, crnomanjastih Hrvata, 
crnomanjastih Srba, Bugara, Arbanasa, Grka i 
drugih naroda, koji žive oko Sredozemnoga mo- 
ra. Svi su crnomanjasti ljudi južne Evrope po- 
prečno življe i naglije ćudi, rado se razgovaraju 
i pjevaju, ne vole samoće, dosjetljivi su, veseli, 
dosta brzo sve razumiju, ali ponajviše ne vole 
duboko razmišljavati niti vole sebi trti glavu bri- 
gama. Teško uče druge jezike. Dosta su zalju- 
bljeni u sebe. Sebe drže kao pametne i sposobne, 
a drugim se narodima rado rugaju i vole da pre- 
zirno govore o tuđoj kulturi i tuđoj vrijednosti. 

Što općenito vrijedi za sve te evropske juž- 
njake, to općenito vrijedi i za Talijane. 

Danas već ima učenjaka, koji vele, da su svi 
ti crnomanjasti ljudi južne Evrope — Hamovci, 
pa da su oni braća narodima, za koje u Bibliji 
piše, da su potomci Noina sina Hama. Premda 
je danas u svijetu nastalo novo poganstvo, pa 
moderni poganski učenjaci mrze vjeru i Crkvu i 
nastoje, da se zaboravi sve ono, što piše u Bi- 
bliji, ipak su se u historijskoj nauci još uščuvala 


NJEGA LICA I PUTI 

Bez njege jest mladost rugoba trajna, 
Sa njegom jest mladost ljepota bajna 

Razlika u izgledu istog lica: 


Bez njege Prolazna njega Redovita njega 

Kroz stoljetna iskustva preporučamo za njegu lica ono 
što je uistinu najbolje ža njegu masnog lica, a to jest 

MANDULA CRESU ZA LICE 

koja čisti lice od nabora, bobuljica, prištića, lišaja 
i od sunčanih pjega. Cijena lončića Din 15*—. Novo- 
derma sapun Din 10’—. Proizvodi i stavlja u promet 
stara g. 1599 osnov. KAPTOLSKA LJEKARNA SV. 
MARIJE, Ijek. V.Bartulić, Zagreb, Dolac kraj Tržnice 


imena Semovci, Hamovci i Jafetovci. Ta su ime- 
na nastala od imena trojice Noinih sinova. 

Oni crnomanjasti evropski južnjaci nijesu imali 
sreće sa svojom slobodom. Već je u najdavnije 
doba — negdje oko dvije tisuće i pet stotina 
godina prije Isusa — navalio na njih drugi na- 
rod, koji je bio zdepastiji i jači i ružniji. Ti su 
žućkasti ljudi došli odnekle iz Azije u Evropu. 
Pokorili su kojekuda one crnomanjaste južnjake 
i miješali su se s njima ženidbama. Tako su i u 
Italiji najedamput živjele dvije vrste ljudi, jedni 
uz druge. Onda su se oko dvije tisuće godina 
prije Isusa stali u južnu Evropu seliti iz sjeverne 
Evrope ljudi, koji su bili visoki, žutokosi i modro- 
oki. Lice im je bilo bijelo i rumeno. 

Najedamput je u Italiji živjelo mnogo različnih 
naroda. Ne trebamo im svima ni spominjati ime- 
na. Govorili su različne jezike . . . Najposlije su 
Rimljani pokorili svu zemlju, Rimljani su svoj 
latinski jezik nametnuli svoj Italiji, pa su drugi 
narodi u Italiji zaboravili govoriti svoj stari je- 
zik i naučili su govoriti latinski. Kad je propa- 
dalo rimsko carstvo, selila su se u Italiju ger- 
manska (njemačka) plemena. Poslije su i Arapi 
ili zapravo mješanci Arapa i Berbera zavladali 
nekim talijanskim otocima i južnom Italijom. 
U južnoj Italiji ima i danas »Saracena«. To su 
pokršteni potomci doseljenih Arapa. 

Ipak su Talijani uglavnom mješavina triju raz- 
ličnih rasa: jedne crnomanjaste, za koju misle, 
da su to bili Hamovci, jedne žućkaste, za koju 
mislimo, da je bila mongolskoga podrijetla, i 
jedne bijele, plavokose. To su bili Arijci ili Jafe- 
tovci iz sjeverne Evrope. U Italiji su se svi ti 
narodi miješali ženidbama, pa su djeca bila crno- 
manjasta. Da se doista neka žućkasta mongol- 
ska rasa doselila u davno vrijeme u Italiju, po- 
zna se po tome, što se u sjevernoj Italiji još da- 
nas od sto djece rodi dvoje s »mongolskom pje- 
gom«: na leđima im se vidi modra mrlja kao i u 
djece Kineza, Japanaca, Malajaca i nekih ame- 
ričkih Indijanaca. JOSIP ZIDARIĆ 

lllllllllllllllllllllllllllllllllllllllllllllllllllllllllllllllllllllllllllll 

v Najteže je pronaći početak 
same bolesti! 

Glavno je kod svake bolesti sam početak, jer je 
svaka bolest u početku ozdravljiva. Često se događa, da 
čovjek dođe liječniku odmah, čim nešto osjeti, i ovaj 
mu konstatira, da mu je bolest već zastarjela, a da on 
sam o njoj nije ništa ni znao! (Podmukle su bolesti. Radi 
toga najbolje je stalno paziti na zdravlje i spriječiti 
širenje bolesti, dok zapravo čovjek i ne zna još za nju! 
To je jedino moguće redovitim pićem čuvene 
RADENSKE mineralne vode. Osobito, ako se ne- 
lagodno osjećate, ali ako liječnik ne može ništa pronaći, 
a Vi osjećate, da Vam nešto manjka, odmah počnite 
redovito piti RAĐEN SKU kiselicu! — Opširnu 
brošuru o Radenskim vodama dobijete badava: Kupa- 
lište Slatina Radenci. 

mimmiiiiimmiiiiiiiiiiiiimmmimmmmimiummmimi 

NAŠE PUČKO KAZALIŠTE 


Teško se laćam pokušaja, da napišem pre- 
gled svih nastojanja oko stvaranja pučkoga 
teatra kod nas Hrvata, kad znam, da mi je pro- 
.stor ograničen; da o tom pitanju ne postoje, 
osim knjige dr. Lj. Marakovića, nikakve siste- 
matske predradnje; da mi, konačno, ni ono raz- 
bacano gradivo, što sam ga sam uspio sabrati, 
u ovom času nije na raspolaganje. 

Dosadašnje manifestacije pučkoga teatra kod 
nas ne pokazuju, naime, ni u kojem pogledu 
jedinstva niti kontinuiteta: uvijek su to poku- 
šaji vezani za jednu ličnost, koja ih je pokre- 
nula prema svojoj koncepciji i ciljevima, pa 
takav pokret ostaje većinom epizodičan i lokal- 
noga značenja, što uvelike otešćava jedan sinte- 
tičan pregled, tim više što su takve pojave bile 
relativno mnogobrojne. 

Druga je poteškoća u tome, što bi kod sva- 
kog pojedinog slučaja trebalo jasno razlikovati, 
spada li on uopće u oblast »pučkoga teatra«, 
koji je uvjetovan specifičnim karakteristikama, 
ili je to samo »društvena pozornica«, koja dje- 
luje u ograničenom krugu jednoga »diletant- 
skog« društva, dapače su ti diletanti većinom 
čak »sekcija«, uz pjevačku, tamburašku i t. d., 
većega društva, kojemu gluma nije glavna 
svrha. Dr Maraković stvorio je radi toga spre- 
tan opći naziv »Nestručna pozornica« i okrstio 
tako svoju knjigu, koja obrađuje razne tipove 
neprofesionalnoga teatra, od pučkoga do dru- 
štvenoga. (Drugi metnuše naslov »Pučka pozor- 
nica«). A tu često puta nije uistinu lako postaviti 
granice. Pokušati ću ipak da to usput učinim. 

Nema sumnje, da su Hrvati došavši u svoju 
današnju postojbinu donijeli sa sobom iz sla- 
venske pradomovine, ako ne razvijene glume, a 
ono barem religiozne ritualno-magične igre s 
izrazitom »teatarskom notom«, o kojima naža- 
lost gotovo ništa ne znamo, a iz kojih bi se na 
temelju vlastite religije i tradicije bila mogla 
razviti s napredovanjem kulture autohtona hr- 
vatska gluma, u stilu staroga grčkoga ili ori- 
jentalnih teatara. Međutim su u novom zavičaju 
Hrvati naglo poprimili novu kulturu i religiju, 
koja im je pružena kao gotovo, savršeno djelo, 
pa su je oni prihvatili apsolutno, prekinuvši 
svaki kontinuitet sa svojom vlastitom prošlosti. 
Ipak u narodu nije novi duh mogao tako lako 
da istisne stari: nastala je dakle neka mješavina 
novih elemenata i starih vjerovanjđ i mitologije. 
To se ispoljilo i sačuvalo u onim tako čudnim 
i značajnim pučkim pjesmicama, koje se još i 
danas gdjegdje kazuju po našim selima, te baš 
u narodnim običajima, kao što su »Dodole«, 
»Kraljice«, »Zeleni Jurij«, i t. d., u kojima seo- 
ski momci obilazeći mjestom »predstavljaju« 
jednu čitavu malu »dramu«, kojoj je baza očito 
staroslavenska i poganska, a pečat kršćanski. 
Ali predaleko bi nas zavela ovakva, premda i 
te kako važna, pitanja. S ovim sam samo htio 
naglasiti slijedeću činjenicu: kad se kod Hrvata 
pojavila sredovječna gluma, dakako crkvena kao 


svuda u to doba, nije to bio autohtoni produkt, 
organski razvijen i dozrio na domaćem tlu, 
premda je to moglo biti, već je sredovječna 
drama presađena k nama kao gotovo djelo 
s evropskoga zapada. 

U sjeverne hrvatske krajeve donijeli su je još 
kao liturgičnu igru francuskoga pori- 
jekla, vrlo rano, gotovo čim se »drame litur- 
gique« rodio, ugarski benediktinci (koji su u 
Ugarsku došli iz Francuske!), pa se je i prikazi- 
vala na latinskome jeziku u zagrebačkoj kate- 
drali. Iz te dobe sačuvan nam je čuveni obred- 
nik zagrebačke stolne crkve, »Missale antiquis- 
simum«, pisan oko 1100 godine, koji sadrži je- 
dnu uskrnsu obrednu glumu i jednu glumu Triju 
Kraljeva. (»Officium Stellae«). Obje su zname- 
nite i u pogledu opće povijesti teatra u svijetu. 

U južne pak hrvatske strane, Primorje i Dal- 
maciju, doprle su kasnije iz Italije tamošnje 
»rappresentazionni sacre«, koje su naši glago- 
ljaši (redovno i svjetovno svećenstvo) prevodili, 
više manje doslovno, s talijanskoga unoseći tek 
vrlo malo svojih izmjena. Najstarije takve hr- 
vatsko-glagolske crkvene drame potječu iz dru- 
ge polovine XV. vijeka, no zacijelo su to pre- 
pisi još ranijih djela. 

Ove su staro-hrvatske crkvene drame bile i 
tekstom i izvedbom pravi pučki teatar, kakva 
naš narod nije možda kasnije nikada imao, 
premda se ni duljinom ni raskošnom opremom 
ni brojem saučesnika ne mogu mjeriti na pr. 
sa monumentalnim francuskim predstavama mi- 
sterija. Tome je bio razlog siromaštvo i primi- 
tivnost svećenstva i puka, slabe ili nikakve ko- 
munikacione mogućnosti, nemirna vremena i 
slični vanjski momenti. I tako je naša crkvena 
drama iščezla ne ostavivši nikakvog znatnijeg 
književnog spomenika, a ni tragova — osim 
pojedinih osamljenih slučajeva, kao na pr. Petru 
Hektoroviću pripisivana »Skazanja o sv. Lo- 
vrincu«, koje se na otoku Hvaru prikazivalo još 
god. 1837. te Hanibala Lučića drame »Robinja«, 
najstarije hrvatske originalne drame, koju i ku- 
pališni gost godine Gospodnje 1934 može čuti 
na otočiću Pagu. 

Dulje je svakako poživjela dalmatinska se- 
ljačka komedija, također po talijanskom uzoru, 
koja se tek danas istražuje i iznosi na vidjelo; 
zatim viteške pučke igre s oružjem, kao »Mo- 
reška« na otoku Korčuli i »Alka« u Sinju, koje 
su doprle sve do naših neviteških dana, kao jeka 
epskih vremena borba s Turcima, a današnja re- 
dovita ljetna atrakcija za turiste! 

Renesansni Dubrovnik nije za vjersku glumu 
imao pravoga zanosa: i ona »skazanja« (Vetra- 
nović, Držić), što je ostavio, više su arkadijske 
pastoralne glume, nego li pobožni vjerski čin. 

VOJM1L RABADAN 
(Nastavit će se.) 


Jeste li čitali najnoviji roman najbolje hrvatske spisate- 
ljice Jagode Truhelke? Zove se »ZLATKO«, cijena mu 
je 30 dinara (uvezano 40 dinara). Naručuje se kod Upra- 
ve »Obitelji«, Zagreb, Trg Kralja Tomislava broj 21. 

Maša anketa 

PRAVI ODGOJ 

Kao što je samo jedno sun- 
ce na nebu, koje obasjava i grije 
zemlju, tako ima i samo jedan 
pravi odgoj, koji čovjeka vodi 
putem savršenstva, a to je — 
kršćanski odgoj. Kršćanski od- 
goj jest i ostaje žarište čitavog 
odgoja. 

Biljke na zemlji trebaju sun- 
ca, svijetla i topline, da mogu 
uspijevati; zar da dijete odraste, 
bude dobro i jako bez Boga, je- 
dinog i najsjajnijeg sunca? Što 
je dublji i srdačniji odnos izme- 
đu čovjeka i Boga, tim je čovjek 
bolji i plemenitiji. Odgoj je bez 
temelja i bez sadržaja, ako nije 
osnovan na strahu Božjem. 

Kao što sunce djeluje na sva- 
ku biljku svojom toplinom i svje- 
tlošću, tako djeluje taj odgoj 
na uzgojanika. Jer kršćanski od- 
gajati djecu znači oduševljavati 
ih za dobro. 

Kršćanski odgoj ima u čovje- 
čjem životu isto značenje, koje 
ima sunce u prirodi. Jedino ta- 
kav odgoj čini čovjeka pravim 
čovjekom; on je temelj svakog 
čvrstog značaja, plemenita srca, 
svake radosti i sreće. Nikada čo- 
vjek ne bi mogao da zaluta sa 
pravog puta, da je kod svakog 
čovjeka vjera u Boga, koji je 
izvor svega života i sve sreće, 
zvijezda vodilja i cilj. 

Dobar i pravi kršćanski odgoj 
djece je najveća i nasvetija duž- 

SVILA • ŠTOFOVI 



PLATNO • SAGOVI 


nost roditelja. Očevi i majke! Vi 
ste neprijatelji svoje vlastite dje- 
ce, ako im duboko u dušu ne 
usadite svetu Kristovu nauku. 

Pokušajte samo da im govorite 
o bilo čemu, ništa, ništa ih ne će 
tako vezati i zagrijati, kao riječ 
o Bogu i onom, što je božansko; 
ništa se bolje ne zapamti, ništa 
se dublje ne usadi u dušu od kr- 
šćanskih pouka. Kao što se bilj- 
ka naginje prema suncu, i kao 
što čedni jelen čezne za hladnim 
izvorom, tako i djetinja duša če- 
zne za vjerom i spoznajom nje- 
nog Boga. 

Roditelji! Dajte svojoj djeci 
pravi kršćanski odgoj i njihova 
je sreća osigurana! To je jedini 
elemenat, u kojem mogu uspije- 
vati. Kršćanski nauk i odgoj daje 
razumnu bistrinu, volji jakost, 
osjećajima plemenitost. ' Dajte 
sv °j°j djeci te dragocjenosti na 
put u životnu borbu. 

Roditelji, upamtite ovo: Štedi- 
te novac za svoju djecu, gradite 
im sjajne palače i pribavljajte im 
časna mjesta, koliko možete, ali 
ako svemu tome ne dadete kr- 
šćanski odgoj, nestat će novac u 
njihovim rukama kao snijeg na 
suncu, nesloga svađa i grijeh ra- 
zorit će njihove domove ili ih 
pretvoriti u pakao na zemlji. 

Dajte im dobar kršćanski od- 
goj, pa će biti sretni i u maloj 
kolibici, zadovoljni i sretni u 
srcu, pa bili ne znam kako siro- 
mašni! 

Sretni su zaista oni roditelji i 
odgojitelji koji na kraju života 
mogu sretni i svijesni da kažu: 

»Eto, Gospode, sačuvao sam 
one, koje si mi dao i nijedan se 
nije izgubio.« (I. 12) 5 . Z. C. 

Kućanstvo 

Zimska salata. Među povrće, koje 
može prezimiti vani na vrtu, spada 
i zimska salata. Doista, za suhe i 
jake zime puno ne strada, ali zato 
ipak je treba saditi. Rad oko nje nije 
težak, dapače je manji nego rad oko 
proljetne i ljetne salate. No obzirom 
na to, da nam ona dolazi na stol rano 
u proljeće, kad je ionako malo svje- 
žeg povrća, vrijedno je pozabaviti se 
i s njom . . . Zimska salata traži sna- 
žno, toplo i spojno zemljište, koje 
ipak mora biti i propusnoj ali za to 
slabije uspijeva na pjeskulji. Vrlo do- 
bro uspije onda, kad je zima blaga i 
kratka. Sije se kod nas u rujnu, a čim 
poodraste presađuje se u redove u 
razmaku od 15 do 20 cm. Nepresa- 


đena, a dosta gusta salata može se 
raščupavati i trošiti još dok je posve 
mlada. Preostali se stručci također 
ostave preko zime. Ako nastane jača, 
suha zima, onda je treba tanko po- 
kriti ili lišćem ili sječkom ili borovim 
i jelovim grančicama. Čim se ukaže 
proljeće, otkrije se, a čim se zemlji- 
šte malo osuši, valja je okopati. Oze- 
ble ili izgnjile stručke treba zamije- 
niti zdravim iz sjemeništa. Ako je 
zima uzdigla zemlju oko stručaka,, 
onda treba zemlju rukom pritisnuti, 
da bude bolje priljubljena uz korjen- 
čiće. Češće zalijevanje sa razrijeđe- 
nom gnojnicom ubrzava rast salate. 
Nije svaka vrsta salate podesna za 
zimu, jer ljetna salata ne može pre- 
zimiti s uspjehom. Najbolja je za 
prezimljenje zimska salata »Nansen« 
ili »Sjeverni pol« i »Herkules«. Ova 
je zadnja žuta, veoma krupnih gla- 
vica. Ivan Sitarić 

Sitno tucana ljuska jaja (kokošjih, 
pačijih, guščijih) odlično je sredstvo- 
za bijeljenje rublja. Prigodom isku- 
havanja rublja treba staviti u vodu 
sitno istucane ljuske jaja i djelovanje 
će biti sigurno. — Ista sitna ljuska, 
pomiješana sa octom i solju, vrlo je 
dobro sredstvo za čišćenje masnog 
posuđa. — Sitno tucana ljuska jajeta 
vrlo je dobro sredstvo za đubrenje, 
jer ljuska od jaja sadrži velike koli- 
čine kreča. — Ta ista ljuska, dodana 
hrani živine, ima vrlo hranljivo dje- 
lovanje. 

Čuvanje mesa. U tople ljetne dane 
i najsvježije se meso vrlo lako i brzo 
kvari. Svaka domaćica ne može da 
nabavlja i stalno kupuje led, niti ima 
za konserviranje mesa potreban hlad- 
njak. Da bi se meso ljeti što duže 
svježe održalo, treba ga zaviti u krpu, 
koja je prethodno natopljena u octu. 
Ovako preparirano meso se mora 
ostaviti na hladnom mjestu. Na ovaj 
način domaćica može slobodno uve- 
če kupovati meso za sutradan, ono 
će ostati svježe sve do upotrebe; naj- 
manje dva dana. 

Jelovnik 

Krem od čokolade. Uzmi 120 grama 
šećera, 120 grama čokolade, iskuhaj 
u dva decilitra mlijeka — gusto — i 
stavi u to četiri listića (u malo vrelog 
mlijeka natopljena) želatina. Kad se 
ohladilo, dodaj pjenu, koja je napra- 
vljena od pola litre vrhnja. Stavi u 
formu — i na hladno mjesto ili led. 

Pirjani kupus sa svinjetinom. Ovo 
jelo se obično spravlja prilikom kla- 
nja svinja. Svejedno je, koje se meso 
od svinjčeta uzima. Kilogram mesa 
treba isjeći na veće kocke, zatim pir- 

jati (dinstati) u šerpi sa komadićem 
masti u veličini jajeta, malo soli, na 
vrhu noža paprike, sitnog bibera i 
malo vode. Kuha se pod zaklopcem 

— čitav jedan sat. Dodaj zatim jedan 
kilogram dobro ukiseljenog ribanca 
i pirjani dalje, dok i kupus ne po- 
stane mek (uvijek dodajući malo vo- 
de). Kad je voda isparena i kupus 
mek, jelo se može iznijeti na trpezu. 

Teleći odrezak sa rajčicama. Stavi 
u šerpu dvije žlice ulja i neka to uza- 
vri. Teleće odreske zamači u brašno 
i stavi na vrelo ulje; isprži s obje 
strane da dobije lijepu, rumenu boju. 
Izvadi sjemenke iz jedne veće raj- 
čice, posoli je, zabiberi i stavi na 
meso. Neka se dalje još četvrt sata 
sve prži. 

Sardina sa sosom. Uzmi kutiju sar- 
dina ili neke druge riblje konzerve 
i serviraj je s ovim sosom: od jednog 
bjelanjka napravi čvrstu pjenu, do- 
daj žumanjce, jednu žlicu senfa, malo 
šećera i soli. Deset minuta miješaj 
sve i na kraju dodaj jedan decilitar 
vrhnja. Jelo je gotovo za 15 minuta. 

Voćni kolač. Pravi se od ovih stva- 
ri: 40 dkg brašna, 1 omotić praška za 
pecivo, 10 dkg maslaca, 2 jaja, jedna 
osmina litre mlijeka ili vrhnja, sol 
prema okusu, voće. (Tko voli sladak 
kolač, neka doda još 12 dkg šećera). 

— Priređuje se ovako: Na daski pri- 
redi tijesto; razvaljaj ga prema volji 
i metni ga u omašten kalup za pe- 
civo. Tijesto obloži sa ošećerenim tre- 
šnjama bez koštica, kriškama od ja- 
buka ili drugim kakvim voćem i peci 
kolač u peći. Kad se ohladi, onda ga 
razreži u komade. 

Zdravlje 

CVIJEĆE U SPAVAONICI - 

Ima ljudi, koji vele, da se cvijeće 
i ostalo bilje iz zdravstvenih obzira 
ne smije držati u spavaonici, dok su 
opet mnogi protivnog mišljenja. No 
i ovdje se valja držati blažene sre- 
dine. Ako je u prostranoj spavaonici 
malo cvijeća, te ako u njoj spava 
malo Čeljadi, onda o tom ne treba ni 
voditi računa. Tu nema nikakve opas- 
nosti po zdravlje. No druga je stvar, 
ako u maloj spavaonici spava više 
osoba, a u njoj ima puno cvijeća ili 
lisnatog bilja. Jer cvijeće isto kao 
što i ljudi i životinje treba puno ki- 
sika, a izlučuje ugljičnu kiselinu, pa 
se tim kvari zrak. Osim toga se ze- 
mlja i gnoj u cvjetnim loncima ne- 
prestano rastvara, te sve to kvari 
sobni zrak. Napokon cvijeće, koje 
cvate, a izlučuje jak miris, nepovoljno 
djeluje na boležljive i nervozne oso- 
be, prouzrokuje glavobolju, a pone- 


TORBICE 

Fuzy-Kovčezi 

u svim veličinama 

TORBE U SPISE (AKTENTAŠE), NOVČARKE, TORBICE 

za dame i sve vrsti kožnate robe 
Sada : 

Nova zgrada Zaklade, 
ugao Ilice i baruna Jelačića. 


kad kod nekih i nesvjesticu. Dakle 
i ovdje se valja držati sredine. Ne 
treba se preveć plašiti, ali ne smi- 
jemo pri tom ostati ni posve bez- 
brižni. Osim toga valja nam znati 
još i razliku između cvijeća, koje 
cvate, i između lisnatog bilja, koje 
ne cvate. Ovo zadnje ne može nam 
nauditi, nego naprotiv poboljšava 
zrak u spavaonici. No tko se ipak 
straši tih posljedica, pa želi da u spa- 
vaonici ima uvijek čist i svjež zrak, 
taj neka je po danu zrači, a preko 
noći neka premjesti cvijeće u drugu 
odaju. Ivan Sitarić 

Sa sviju strana 

Ženski vojnički bataljoni u SSSR. 

Sovjetski ženski vojnički bataljoni, 
koji su dosada služili isključivo za 
transport robe i liječenje bolesnika, 
bit će potpuno reorganizirani. Žen- 
ski odredi učit će strijeljanje i sve 
ostalo kao i regularne trupe. Pojedini 
članovi tih odreda bit će pridodani 
i sovjetskom generalštabu. 

Najteža žena na svijetu. U Urugua- 
yu živi najteža žena, čija težina iz- 
nosi 210 kg. Za njom odmah dolazi 
»najdeblja Španjolka«, koja teži 203 
kg. Najdeblja žena u Njemačkoj ima 
201 kg. 

U Engleskoj su žene dospjele u 
sva zdanja. Godišnji izvještaj brit- 
skog ministarstva rada ustanovljuje, 
da u Engleskoj imade više radnica 
nego radnika. Tako na pr. ženski 
strukovni savezi broje 389.359, a mu- 
ški 356.726 članova. Osim policajaca 
imade u Engleskoj žena, koje su se 
prihvatile i kovačkog zanata (ima ih 
347). Na željeznicama ih imade ukup- 
no 820. Osim toga ima ih mnogo i u 
drugim zvanjima, u koja žene u dru- 
gim zemljama slabije ulaze. 

Japanske žene u smokingu. Japan 
se neobično brzo modernizira. Kod 
toga primanja evropskih običaja i 
mode Japanci, a naročito Japanke 
hoće da budu evropskije od samih 
Europejaca. Razumije se, da u tom 
smislu imade pretjeranosti, koje pre- 
laze svaku ozbiljnost. Tako je ne- 
davno priređen natječaj, na kojem je 
birana najljepša i najmodernija Ja- 
panka. Kao najmodernija žena dobila 
je nagradu jedna Japanka, koja se 
pojavila u smokingu, dok je prvu na- 
gradu za ljepotu dobila neka žena 
sa poluotoka Koreje, koja je poznata 
kao kraj, u kojem se nalaze najljep- 
še žene Istoka. 

Više stogodišnjih žena nego sto- 
godišnjih muškaraca ima u Njema- 
čkoj. Od 152 osobe naime, koje su 
preživjele sto godina, ima više žena 
nego muškaraca. Svi stogodišnjaci 
bili su oženjeni ili su to još i sada. 
Nijedan nije bio vegetarijanac, svi su 
pušili, a ni vina i piva se nisu posve 
odricali. 

Prva žena konobar na aeroplanu. 

Nedavno je na aerodrom Tempelhof 
kraj Berlina doletio iz Švajcarske je- 
dan aeroplan, na kojemu je kao ko- 
nobar služila jedna žena. To je prvi 
slučaj, da na jednom aeroplanu po- 
služuje žena. 


J-* vattt 




1. Koji je stari hrvatski pjesnik iz 
Dubrovnika zapisao dvanaest narod- 

n *2. P Kome je posvećeno djelo »Riba- 
nje i ribarsko prigovaranje i razlike 
stvari ine« Petra Hektorovica? 

3. Narona je bio rimski grad u Ne- 
retvanskoj krajini. Hrvatski ga narod 
nazivlje Norin. Odakle to ime. 

4. Odakle je klinčiću kartuzijan- 
skom ovaj pridjevak? 

5. Tko je bio Kosko? 

6. Što su kalikancari? 

7. Sito je po narodnom vjerovanju 
kod mnogih naroda u Evropi, osobito 


ODGOVORI 12 PROŠLOG BROJA 

1. »Željezni meteorit od Hrašćine« 
nazvan je onaj meteorit,. koji je pao 
u dva komada 26. svibnja 1751., u 6 
sati po podne, kraj sela Hrašćine u 
Hrvatskom Zagorju. 

2. U muzeju se u Kalkuti u Indiji 
čuva više komadića meteorita iz Hr- 
vatske, tako: 13 g teški komadić hon- 
drita od Miljane kraj Tabora, 21 g 
teški komadić hondrita od Slavetića 
kraj Jaske i 1 g teški odlomak željez- 
nog meteorita od Hrašćine. 

3. Franklin je mislio, da trenjem če- 
stica morske soli nastaje elektriciteta, 
a odatle morsko svjetlucanje. 

4. Morskom su svjetlucanju uzrok 
neke životinjice i biljke. Do toga je 
prvi došao francuski svećenik Dicque- 
mare iz Havre-a u drugoj polovini 
XVIII. stoljeća. 

5. Zmije poskoke nazivlje hrvatska 
narodna pjesma gujama prisojkinja- 
ma ili prisojnicama, jer se drže pri- 
sojnih, sunčanih strana. 

6. Muflon je vrsta divlje ovce, što 
živi po gorama Sardinije i Korzike. 

7. Redovito razviti rog srndaća ima 

tri paroška. Rijetkost je rog sa če- 
tiri i pet parožaka. M. T. M. 

Za dobru djecu 


(Svršetak} 


DOBRA ŽENA 


Ptičica zapjeva pjesmu, kakvu nijedna druga 
ptica ne bi znala zapjevati. Prodirala je ljudima 
sve do srca i oslobađala ih strasti za igranjem, a 
očaravala ih novim i ljepšim čarima, kakve nala- 
zimo u dobrim stvarima u životu. 

Kroz cijelo vrijeme, dok je ptičica pjevala, 
Danica je plakala. Taj plač nije bio gorak. Vi- 
djela je svog muža, kako ustaje od stola i s igra- 
ćim kartama u ruci prilazi k prozoru da sluša. 
Malo pomalo ispadoše mu karte iz ruke, a on 
ostade zadivljen i u zanosu. A kad je vrabac za 
čas prestao, on se trgne, izađe i pođe kući. 

Upravo je bilo pola noći. Danica uzme ptičicu 
i počne da se kroz mrak penje na brdo. Stabla 
su bacala duge sablasne sjene, a sve su joj se 
rugale: 

»Zar će po noći ići na brdo, lijepa Danica?« 

No Danica se uspinjala i uspinjala, jer je htjela 
prije svanuća donijeti ptičicu do njezina gnije- 
zda. I doista, prije nego je granulo sunce, metne 
ptičicu u gnijezdo i reče: 

»Hvala ti, samotni vrapče! Naveče ću se opet 
vratiti po tebe.« 

I pojuri kao strijela prema dolini . . . Kući je 
stigla još prije nego joj je muž ustao iz kre- 
veta, premda se već bilo sunce dobrano podiglo. 

»Ženo, ženo moja, imam da ti kažem radosnu 
vijest: juče se nisam kartao, jer me je zanijela 
neka neobična pjesma.« 

Žena je šutjela, ali je sva sjala od zadovoljstva. 

»Je li da si zato zadovoljna, ženo moja, jer 
nisam igrao?... Znam ja, ženo moja, da je 
igra — moja propast . . .« 

Danica je čitavi dan prala, redila, kopala, kao 
da je provela noć na mekanim perinama. U po- 
dne krene put brda, da uzme vrapca i da ga do- 
nese u dolinu do Zdravomarije. 

I tako je Danica radila kroz sve dane i kroz 
sve noći za vrijeme od puna tri mjeseca: danju 
i noću je uzlazila i silazila na ono visoko brdo, 
koje se skoro svojim vrhom ticalo nebesa, i 
nosila dolje samotnog vrapca pa ga opet vraćala 
u njegovo gnijezdo. Bilo je i vjetrova i oluja, 
no Danica nije niti jednom uzmanjkala u tom 
poslu ... i kroz tri mjeseca nije legla u krevet. 


Iza tri mjeseca dođe k njoj stara Vila i reče: 

»Sada je dosta, Danice! Tvoj muž je riješen 
strasti za igrom. Sada ne treba više da ideš uzeti 
samotnog vrapca; dovoljna će biti bilo kakva 
pjesma — pa i pjesma šturka — da tvog muža 
izvuče iz krčme . . . 

Tako je Danica izliječila svoga muža od stra- 
sti za igrom, kao što ga je bila izliječila i od 
strasti za pićem. Odsada se lijepi Ivanko nije 
više kartao, nije više pio niti psovao ... No lije- 
nost je još uvijek ostala u njemu! . . . Činilo mu 
se, da za čovjeka nema važnije i ljepše stvari na 
svijetu nego sjedjeti pred kućom na suncu, pu- 
šiti lulu i gledati, kud ide njezin dim; ili ležati u 
sjeni pod stablom i gledati pčele, koje lete tamo 
i ovamo, ili ptice, koje lete od grane do grane, 
ili mrave, koji se penju u dugoj i crnoj pro- 
cesiji. 

Jest, stidio se on svoje lijenosti i kušao je da 
se prihvati motike ili srpa, no odmah bi ih od- 
lagao govoreći: 

»Ne mogu, ne mogu; odveć je to teško, odveć 
naporno . . . « 

Danica stoga opet pođe do strine Vile, koja 
joj reče: 

»Djevojko moja, i ovog puta kao i prije mogu 
ti pomoći, ali vrlo malo. Najviše možeš ti sama 
pomoći: ako učiniš ono, što ti kažem.« 

»Sve ću učiniti,« reče Danica, »samo da učinim 
svog muža boljim čovjekom.« 

»Dobro! Evo ti motika, kosa i plug. Dok tvoj 
muž bude spavao, ti moraš poći u polje i kopati, 
kositi i orati . . . Taj će posao biti naporan, a ne 
ćeš uopće vidjeti nikakav plod svoga rada, jer 
su i motika i srp i plug začarani. No zato će tvoj 
muž osjetiti neodoljiv nagon da iznova učini kroz 
dan onaj isti posao, koji si ti kroz noć učinila . . . 

I bit će sretan, jer će mu posao biti vrlo lak . . . 
A ako hoćeš da rano ustane, pazi na prvu pije- 
tlovu pjesmu. Moraš ga razbuditi prije nego što 
pijetao završi svoju pjesmu, jer ko njegovu 
pjesmu čuje, ne može više ležati . . .« 

Danica sva zadovoljna zahvali i uzme motiku, 
kosu i plug. 

Netom joj je muž uveče zaspao, uzela je mo- 
tiku i pošla da kopa. 

Pa/ača Uzajamnog os/g. društva 
u Ljubljani 


UZAJAMNO OSIGURAVAJUĆE DRUŠTVO | 

Osnovano godine 190 0. u Ljubljani E 

Kao takovo jest potpuno naše domaće društvo i jedino utemeljeno strogo na principu E 
uzajamnosti, zato pruža potpunu garanciju osiguranicima. — PRIMA: u osiguranje ne- E 
kretnine i pokretnine protiv šteta od požara i groma, staklo, staklene ploče i zvona protiv = 
šteta puknuća i rasprsnuća, te osiguranja protiv provalne krađe. ŽIVOTNA osiguranja u = 
svim kombinacijama, miraz djeci, preskrba za starost, te pučka osiguranja bez liječničke E 
pregledbe do Din 20.000. — Tražite prospektel — Sve uz najpovoljnije uvjete. = 
Pouzdani zastupnici primaju se uz dobre uvjete. E 

Sve upute i obrazloženja davaju E 

PODRUŽNICE odnosno GLAVNA ZASTUPSTVA: | 

Zagreb, Starčevićev trg broj 6. — Telefon broj 25-57 E 

Beograd, Vaše Čarapića ulica broj 10 Sarajevo, Vojvode Stepe Obala broj 42 E 

Split, Ulica 11 puka broj 22 Celje, Vodnikova ulica broj 2 

Glavni zastupnici u svim većim mjestima naše države kao i mjesni povjerenici 

»Danice, Danice,« rekoše sove, »zar ne vidiš? 
Ti kopaš i kopaš, a ne vidi se iza tebe nikakav 
posao . . . « 

»Kopam zato, jer će se posao pojaviti sutra, 
kad ga bude ponavljao moj muž. Koliko ja budem 
iskopala kroz noć, onoliko će on iskopati kroz 
dan . . ., a posao će mu biti lagan i vrlo će ga 
veseliti . . .« 

»Danice, Danice . . . Vuk dlaku mijenja, ali 
ćudi nikada . . .« 

»<No ja vjerujem, da će se moj muž i u tome 
promijeniti!« reče Danica. 

»Ti ćeš prije umrijeti od truda, nego to do- 
čekaš,« odgovoriše joj sove. 

»Ne smeta!« reče Danica. 

Kad je zapazila, da se istok počeo bjelasati, 
pođe do svog muža — i probudi ga, netom je 
čula, da je pijetao započeo svoj »kukuriku«. 
Tako je bio prisiljen da čuje pijetlovu pjesmu. 
I netom ju je čuo, reče: 

»Joj, ženo moja, prevrući su mi ovi pokrivači.« 

»A ti ih baci. « 

On se i sam čudio! Odavna se nije tako rano 
probudio . . . Osjetio je neodoljivu želju, da što 
prije skoči iz kreveta. 

»Ženo moja, htio bih ustati!« 

»A ti ustani.« 

I on ustade, pođe u polje i počne tako -junački 
kopati, da se sve naokolo prašilo. Seljaci su se 
strčali naokolo i promatrali ga s otvorenim 
ustima: 

»Gle, gle, Daničina muža! radi kao lud i ne pre- 
staje niti da bi što založio . . .« 

Do večeri je Ivanko iskopao čitavo polje te 
sav radostan dozove Danicu: 

»Gledaj, ženo moja, koliko sam danas uradio!« 

A ona ga je uvelike pohvalila i nije mu ni spo- 
menula svoj trud. 

Muž pođe da spava, a Danica uzme začaranu 
kosu i pođe na livadu da kosi. 

Kosa je kidala travu, no ona se opet spajala. 
Daničin se posao nije vidio. No ona je znala, 
da će ono što kroz noć njezina kosa pokosi, su- 
tradan njezin muž s polovicu truda obaviti. 

Sove su joj se rugale: 

»Danice, Danice, hoćeš li svake noći tako ra- 
diti, a da od tvog rada ništa ne vidiš?« 

»Hoću! Jer će moj trud dati mome mužu volju 
za radom . . .« 

I na pijetlovu pjesmu njezin muž ustane, uzme 
kosu i pođe da kosi ondje, gdje je prošle noći 
Danica kosila. Za njime se vidio njegov posao: 
trava je padala pod oštricom ... No ujedno taj 
rad nije bio za Ivanka naporan. 

Svi su ga seljaci s okolnih livada začuđeno 
promatrali, a Ivanko naveče pogleda pokošenu 
livadu i reče: 

»Danice, gle, jesam li dosta uradio?« 

A Danica ga je mnogo pohvalila. 

Ivanko zatim pođe da spava, a Danica uzme 
plug i volove i pođe na njivu da ore. Posao je 
bio prenaporan i uza svu noćnu hladnoću curile 


su joj niz lice debele kaplje znoja . . ., no sve- 
jedno se nije za njom vidjela brazda. Ali onuda, 
kuda je prolazio Daničin plug, mogao je sutra- 
dan s polovicu truda proći plug njezina muža i 
obaviti isti posao . . ., jer je takva bila moć pluga, 
koji joj je poklonila strina Vila. 

I doista, u zoru ustade Daničin muž i pođe da 
ore . . . Radio je čitavi dan i činilo mu se, da je 
taj naporni seljački posao vrlo jednostavan i la- 
gan. A naveče reče Danici: 

»Gle, koliko sam uzorao!« 

Danica ga je pohvalila i nije mu rekla, da je 
tu uloženo polovicu njezina truda. 

Tako je to trajalo puna tri mjeseca: svaku je 
noć Danica pripravljala posao, koji će sutradan, 
njezin muž s polovicu manje truda izvršiti. I ni- 
kad se nije tužila. Radila je ozbiljno i mirno, jer 
je pravu istinu bila kazala, kad je izjavila, da je 
spremna na svaku žrtvu, samo da svom mužu 
opet pribavi volju za radom. 

Iza tri mjeseca dođe k njoj strina Vila te joj 
reče: 

»Danice, povrati mi moju motiku, moju kosu 
i moj začarani plug. Jer odsada tvoj muž može 
raditi s bilokojom motikom, s bilokojom kosom 
i s bilokojim plugom. I više ne treba da po noći 
pripravljaš njegov posao, jer se on navikao na 
rad. — Eto je riješen svih čara, koji su ga uči- 
nili lijenčinom i besposličarom . . .« 

Danica je bila sretna, no strina Vila joj reče: 

»Prije nego pođem, treba da govorim s tvojim, 
mužem.« 

I kad je muž došao pred strinu Vilu, ona mu 
ispripovjedi sve ono, što je Danica za njega 
uradila . . . kako ga je spasila od pijančevanja, 
od kartanja i od besposličarenja . . . podnašajući 
rado i ustrpljivo svakovrsne žrtve. 

»Ovo je dobra žena! Ti je moraš ljubiti i cije- 
niti!« 

Kad je muž čuo sve te stvari, padne na koljena 
i zapita oproštenje. No Danica mu reče, da je 
ona sve to činila bez muke i truda, jer ga je lju- 
bila i jer mu je morala samo dobro željeti i onda, 
kada je on postao zločest ... Ta, sjeća se još uvi- 
jek .. ., kako joj je nekad u subotu pjevao pod- 
oknicu, u nedjelju plesao s njom na sajmu, a u 
ponedjeljak joj donosio košaricu voća, ubranog 
na najvišoj grani stabla ... pa onaj, koji ga jede, 
zaljubi se u onoga, koji ga je brao . . . 

Ljubav i ljubavni čari su je jačali u dugoj 
kušnji i trudu! 

I odsad su Danica i njezin muž živjeli sretno i 
zadovoljno. Bili su marljivi i radišni. Imali su dva- 
naestero djece i ljubili su se uvijek kao i na dan ■ 
svoga vjenčanja ... p. LOMBROSO CARRARA 

iiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiuiiiiiiiniiii 

U svakoj kući treba da se nade najnoviji roman Knjiž- 
niče Dobrih Romana: 

»Z L A T K O« 

Napisala ga je poznata hrvatska književnica Jagoda . 
Truhelka. — Cijena 30 dinara, uvezano 40 dinara. — 
Naručuje se kod Uprave »Obitelji«, Zagreb, Trg Kralja ; 
Tomislava 21. 

y Maf<y ^ate; 

Ima povjerenje. Sudac: »Dakle 
počinili ste dvadeset i četiri krađe — 
hoćete li da pročitamo?« 

Optuženi (dobroćudno): »Ne- 
mojte se truditi, gospodin poglaviti, 
pa ja vjerujem, da je sve u redu.« 

Iskustvo tjera u laž znanost. Ivan 
(čitajući tvrdnje nekog učenjaka, da 
su crnke mnogo bolje žene nego 
li plavojke): »Laž! Moja je sestrič- 
na prije pet godina, dok je imala 
crne kose, bila jednako nesnosna kao 
i sada, kad je postala plavojka . . .« 

Za bračne razmirice. On: »Tebi je 
po svoj prilici morao udvarati neki 
idiot, dok si još bila djevojka. Pa 
si od njega pokupila sve te glupe 
izraze.« 

O n a: »Naravno.« 

On: »Pa zašto ga onda nisi uzela 
i za muža?« 

Ona: »Nažalost, uzela sam ga!« 

Iskrenost. A.: »Čuješ, Glistiću, reci 
ti meni, zašto ti nemaš košulje na 
sebi?« 

B.: »Prvo zato, jer sam genij, a 
geniji ne nose košulje, drugo zato, 
jer mi smeta, a treće zato, jer je ne- 
mam.« 

Nevjerojatno. A.: »Govori se, da 
imadeš oko sto hiljada dinara duga. 
Je li to istina?« 

B.: »Istina je. Ali zamisli: Kad sam 
počeo, nisam imao ništa!« 

Među prijateljicama. Prva: »Ve- 
lite, dakle, da je Vaš suprug nježan 
otac obitelji?« 

Druga: »Oh, vrlo! On dolazi uvi- 
jek tako rano kući, da još može iz- 
ljubiti djecu prije nego odu u školu.« 

Čudna sreća. A.: »Bavim se sada 
oko pronalaska jedne nove vrsti eks- 
ploziva. Ako mi to pođe za rukom, 
nadam se, da je moja sreća osigu- 
rana!« 

B.: »Zar i tvoja kuća?« 

Na ulici. Prosjak: »Nadarite, 
gospodine, siromaka!« 

Gospodin: »Pa vi ste nedavno 
prosili kao slijepac.« 

Prosjak: »No da! Ali što da ra- 
dim, kada me je klipan, koji me je 
inače uvijek vodio, ostavio!« 


Znak vremena. Dva se trgovca raz- 
govaraju. »No kako vam ide posao?« 
upita prvi. 

»Zlo«, odgovori drugi. »Danas već 
ne kupuje ništa ni onaj, tko nije 
mislio nikada ni platiti!« 

športaš. Žena: »Ti, Franci, uvijek 
misliš samo na utakmice, pa si zato 
sigurno zaboravio i na moj imendan!« 

Muž: »Ali ne, draga Anko! Upravo 
na taj dan održana je utakmica 
Tramvajaca sa Željezničarima.« 

Njene brige. Kazališna pri- 
madona: »Pogledajte, Sofiko, u 
današnje novine, da li sam još bole- 
sna?« 

Uvijek spreman. U jednom odjel- 
ku željezničkog voza sjede dva put- 
nika. 

Prvi: »Zar ste vi lud? Kako dola- 
zite do toga, da mi ugasite žigicu, 
prije nego sam je upotrebio?« 

Drugi: »A što i mogu drugo? Ja 
sam naime vatrogasac!« 

Dječje pitanje. Sinčić: »Tatica! 
Ako pčela sjedne na kaktus, hoće li 
pčela ubosti kaktus ili kaktus pčelu?« 

Leća. Profesor: »Što imademo 
danas za objed, dušice?« 

Supruga: »Leću.« 

Profesor: »Konkavnu ili kon- 
veksnu?« 


* d<HjnđajL> 

19. kolovoza: U Njemačkoj je 
obavljen plebiscit, u kojemu je 
preko 38 milijuna Nijemaca dalo 
povjerenje Hitleru, koji ne će 
nositi naslov predsjednika nje- 
mačke republike, nego će se zva- 
ti »vođa Reicha« (Reichsfiihrer). 

20. U Grčkoj je otkrivena urota, 
kojoj je stajao na čelu major 
Florol Pangalos. Urotnici su htjeli 
srušiti sadašnju grčku vladu i 
njezina ministra rata generala 
Kondilisa te vratiti na vlast ge- 
nerala Plastirasa, koji sada živi 
kao bjegunac u inozemstvu. 

21. U Firenzu je stigao austrijski 
kancelar Schuschnigg, koji se ta- 
mo sastao sa talijanskim mini- 
strom predsjednikom Mussolini- 
jem. 

23. Austrijski kancelar Schuschnigg 
je izjavio nakon svoga sastanka 
sa Mussolinijem, da je politički 
program Austrije mir i nezavis- 
nost. 

24. Francuske novine donose vijesti, 
prema kojima njemačka vlada 
najozbiljnije nastoji ukloniti sve 
zapreke, koje stoje na putu pri- 
mjenjivanju konkordata, što ga 
je sa Sv. Stolicom sklopila nje- 
mačka vlada. 


Š Jl H 

Problem broj 33 



Bijeli matira u tri poteza 

(M. Wrobel, Varšava) 


IUCA123 <f%) A “ ,tAW » 

Oftaćić 

utrtas^Uof 

ILICA 128 -telefon 62 39 t LlCA f2S 


KREVETI željezni, mjedeni i osta- 
lo čelično pokućtvo nabavit ćete 
najsolidnije i najjeftinije kod proiz- 
vađača: 

FILIP BAUM, ZAGREB 

TbI. 83-BO I. Dcžmana 1 (Prolaz Tušhanac) 


DOBRIJAN NA ULICI 



Po ulici čika ide, 
auto ga goni, 
svakog časa jadnik mora 
da se negdje skloni . . . 



Ali eto i tramvaja, 
sve juri i zvoni, 
i on našeg dičnog čiku 
sa ulice goni . . . 



Gle, eto ti i motora, 
iza čike trubi; 
a čiki se kosa ježi, 
tresu mu se zubi . . . 



Kud će, šta će? Na štakama 
digne se visoko, 
nad ulicom mirno lebdi 
kao sivi soko . . . 

ISPADANJE 
KOSE 

bolesti kose, tje- 
mena, prhuti, svrbež 
Itd. nestaiu ?*igurno 
i brzo. Kosa opet 
poraste, korjen ’<ose 
ojača upotrebom 

BILJEVNE 
ISCRPINE 
KOPRIVA 

'i j en a I b oči ci 
)in 20*— Proizvađa 

stavlja u promet stara, god. 1599. osno- 
vana KAPTOLSKA LJEKARNA SV. 
AARIJE, Zagreb, Dolac kraj Tržnice, 


ilMICA SA SVOJOM DRAGOM ĐURĐICOM IZ ZVORNIKA KRAJ TUZLE 
j Foto Reputin 

| hno: ZLATNA MALA TRATINČICA IZ ZVORNIKA KRA] TUZLE 

KRIŽALJKA 




ftr 


Okomito: 1. Proglas. 2. Prije- 
dlog. 3. Dvokrilac. 4. Zapreka. 5. In- 
ternacionalni izraz za »pomoć«. 6, 
Slika iz seoskog života. 7. Zvijer. 8. 
Božica mrtvaca. 10. Egipatski bog. 
11. Utvara. 12. Prevozno sredstvo. 
14. Dio tijela. 20. Inicijali najvećeg 
poljskog pisca. 22. Egipatski bog. 24. 
Proti. 25. Gorje u Alpama. 30. Duh. 
31. Žensko ime (plural). 32. Glasopis. 
33. Žensko ime (vokativ). 34. Prilog. 
35. Dio. 36. Vrst kazne. 37. Književ- 
nik, 38. Muško ime. 39. Lozinka. 40. 
Zanimanje (plural). 47. Slovo, kako 
se čita u abecedi. 49. Japanski di- 
plomata. 51. Početna slova divnog 
Sienkiewiczevog romana. 54. Ime iz 
grčke mitologije. 60. Vrst tla. 62. 
Igraća karta. 64. Veznik. 66. Početna 
slova kontinenta. 67. Mjera. 68. Za- 
mjenica. 


Vodoravno: 1. Grad u Mađar- 
skoj. 4. Otok u Filipinima. 9. Vrst 
ribe. 13. Asirski bog. 15. Vrst pjesni- 
štva. 16. Inicijali hrv. romanopisca. 
17. Grad u Stražnjoj Indiji. 18. Žen- 
sko ime. 19. Pridjev. 21. Kao 47. oko- 
mito. 23. Zamjenica. 25. Zamjenica. 
26. Zamjenica. 27. Babilonski bog. 28. 
Inicijali hrv. pjesnika. 29. Zamjenica. 
31. Kao 21. 32. Francuski: strana (fo- 
netički). 35. Roman »Knjižnice Do- 
brih Romana«. 41. Čin. 42. Ima svako. 
43. Prijedlog. 44. Veznik. 45. Grčko 
slovo. 46. Egipatski bog. 48. Zamje- 
nica. 30. Početna slova jednog mu- 
škog imena. 52. Zamjenica. 59. Po- 
etna slova jednog divnog Sienkie- 
wiczevog romana. 61. Talijanska no- 
ta u solmizaciji. 62. Grad u Norve- 
škoj. 63. Austrijska rijeka. 65. Pri- 
jedlog. 67. Peloponeska država. 69. 
Babilonski bog. 70. Kip. 71. Eleme- 
nat. 72. Veznik, 


ODGONETKE IZ BROJA 26« 

Logogrif. Parnas — Parna. 

Anagram. Trava — vatra. 

Logogrif. Hvat — Hrvat. 

ODGONETKE IZ BROJA 28. 

Rebus. Ljubi svoju domovinu. 

Dopunjalka. Ogulin, hijena, Branko, 
Dinara, Indija, nomadi. 

•Puževa kućica. 'Nevolja gola — 
najbolja škola. 

ODGONETKE |Z BROJA 30. 

Rebus. Bog pomaže obilato, u nje- 
ga se uzdaj zato. 

Šarade. 1 . Sombo.r. 2. Brno. 3. Nje- 
mačka. 

Brojčanica. Kara, Film, raka, Meira, 
karamfil. 


Ilustrovoni tjednik „ Obitelj * izlazi svake nedjelje. Pretplata 30 Din na tri mjeseca, za inozemstvo 4 dolara godišnje. Pretplata se plaća unaprijed, 
kukopisi se ne vraćaju. „Obitelj* izdaje Konzorcij Kuća Dobre Štampe. Za izdavača t uredništvo odgovara Dr Josip Andrić, glavni urednik „ Obitelji m 
Zagreb, Trenkovd f. Adresa uredništva i uprave „Obitelji* : Zagreb , Trg Kralja Tomislava 21. Telefon 54-17 . Ček. rač . pošt. šted, br. 33.536 • 
. Ohiteli * se tiska u Tiskari Narodnih Novina u Zagrebu. Za tiskaru odgovara V. Kirin, Zagreb , Deželićeva ul. 2. 


Slilta naslovnoj strani: Kapelica na Ilirskom trgu u Zagrebu — Foto I. Kirin 



POGLED NA FUŽINE - U POZADINI BITORAJ 



POPODNEVNI IZLET U UBAVU OKOLICU FUŽINA 



POGLED NA VIŠEVICU I FUŽINE 


* 


SLIKE IZ FUŽINA 



OPĆINSKI PARK U FUŽINAMA 



IZLET NA IZVOR LIČANKE 



Desno : 

FUŽINE I BITORAJ 



